CELEX: 52022PC0069
Language: et
Date: 2022-02-28
Title: Ettepanek: NÕUKOGU OTSUS seisukoha kohta, mis võetakse Euroopa Liidu nimel ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga moodustatud assotsiatsiooninõukogus

EUROOPA KOMISJON
            Brüssel,28.2.2022
            COM(2022) 69 final
            2022/0049(NLE)
            
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga moodustatud assotsiatsiooninõukogus
            
               
         
         
            
               SELETUSKIRI
            
            
               1.Kavandatav reguleerimisese
            
            
               Käesolev ettepanek käsitleb otsust, millega määratakse kindlaks liidu nimel assotsiatsiooninõukogus võetav seisukoht seoses Euroopa Liidu ja Moldova Vabariigi 2021.–2027. aasta assotsieerimiskava kavandatud vastuvõtmisega.
            
            
               2.Ettepaneku taust
            
            
               2.1.Assotsieerimisleping
            
            
               Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga (edaspidi „leping“) luuakse põhjalik ja laiaulatuslik vabakaubanduspiirkond ning nähakse ette tõhustatud koostöö, mis aitab edendada poliitilist assotsieerimist ja majandusintegratsiooni. Leping jõustus 1. juulil 2016. 
            
            
               2.2.Assotsiatsiooninõukogu
            
            
               Assotsiatsiooninõukogu (lepingus „assotsieerimisnõukogu“) loodi lepingu artikliga 434. Assotsiatsiooninõukogu jälgib ja kontrollib lepingu kohaldamist ja rakendamist ning vaatab lepingu toimimise selle eesmärke silmas pidades korrapäraselt läbi. Assotsiatsiooninõukogusse kuuluvad ühelt poolt Euroopa Liidu Nõukogu ja Euroopa Komisjoni liikmed ning teiselt poolt Moldova Vabariigi valitsuse liikmed.
            
            
               2.3.Assotsiatsiooninõukogu kavandatav akt
            
            
               Lepingu artikli 436 lõike 1 kohaselt on assotsiatsiooninõukogul õigus võtta lepingu eesmärkide saavutamiseks vastu soovitusi. Assotsiatsiooninõukogu kavatseb võtta vastu soovituse ELi ja Moldova Vabariigi 2021.–2027. aasta assotsieerimiskava rakendamise kohta (edaspidi „kavandatav akt“).
            
            
               Kavandatava akti eesmärk on toetada lepingu rakendamist järgmise seitsme aasta ühiste prioriteetide kindlaksmääramise kaudu.
            
            
               3.Liidu nimel võetav seisukoht
            
            
               EL ja Moldova Vabariik on otsustanud oma partnerlust tugevdada ja leppinud lepingu rakendamise toetuseks kokku 2021.–2027. aasta prioriteetides.
            
            
               2021.–2027. aasta assotsieerimiskava hõlmab poliitilist dialoogi, välis- ja julgeolekupoliitikat, koostööd vabaduse, turvalisuse ja õiguse valdkonnas, kaubandust ja kaubandusega seotud küsimusi ning mitmesuguseid muid lepingus käsitletud sektoreid, nagu energeetika, rahvatervis, transport, keskkond ja kliimamuutused. 
            
            
               Assotsieerimiskava kajastab idapartnerluse poliitilisi eesmärke ja selles võetakse arvesse komisjoni prioriteete, nagu roheline kokkulepe ja digipööre, samuti uusimaid poliitilisi suundumusi, sealhulgas energiatõhususe ja taastuvenergia valdkonnas, ning keskkonnakaitset ja Pariisi kokkuleppega võetud kohustusi. Samuti käsitletakse selles COVID-19 pandeemiast tulenevaid uusi probleeme ning võetakse eesmärgiks teha koostööd tervisealase vastupanuvõime tugevdamiseks ja sotsiaal-majandusliku taastumise toetamiseks. Väga oluliseks peetakse ka prioriteete, mis on seotud hädavajalike reformidega Moldova Vabariigis, eelkõige õigusriigi, korruptsioonivastaste meetmete ja kohtureformide vallas.
            
            
               Liidu seisukoht assotsieerimiskava suhtes on vajalik lepingu täieliku rakendamise hõlbustamiseks ja kahepoolse koostöö suunamiseks.
            
            
               4.Õiguslik alus
            
            
               4.1.Menetlusõiguslik alus
            
            
               4.1.1.Põhimõtted
            
         
         
            
               Euroopa Liidu toimimise lepingu (edaspidi „ELi toimimise leping“) artikli 218 lõikega 9 on ette nähtud otsused, millega „kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.
            
            
               Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
                  1
               .
            
            
               4.1.2.Kohaldamine käesoleval juhul
            
            
               Assotsiatsiooninõukogu on lepinguga, täpsemalt assotsieerimislepinguga moodustatud organ.
            
            
               Akt, mille assotsiatsiooninõukogu peab vastu võtma, on õigusliku toimega akt. Kavandataval aktil on õiguslik toime, kuna ELi ja Moldova Vabariigi 2021.–2027. aasta assotsieerimiskava alusel toimub naabruspoliitika, arengu- ja rahvusvahelise koostöö instrumendi „Globaalne Euroopa“ programmitöö. 
            
            
               Kavandatav akt ei täienda ega muuda lepingu institutsioonilist raamistikku.
            
            
               Seega on esildatud otsuse menetlusõiguslik alus ELi toimimise lepingu artikli 218 lõige 9.
            
            
               4.2.Materiaalõiguslik alus
            
            
               4.2.1.Põhimõtted
            
            
               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.
            
            
               Kui kavandatava aktiga taotletakse mitut eesmärki või reguleeritakse mitut valdkonda, mis on üksteisega lahutamatult seotud ning millest ükski ei ole võrreldes teistega kõrvalise tähtsusega, tuleb erandina nimetada ELi toimimise lepingu artikli 218 lõike 9 kohase otsuse materiaalõigusliku alusena mitu vastavat õiguslikku alust.
            
            
               4.2.2.Kohaldamine käesoleval juhul
            
            
               Kavandatava akti peamine eesmärk ja sisu on seotud kolmandate riikidega assotsieerimisega, eeskätt edendatakse sellega Euroopa Liidu ja Moldova Vabariigi vahelise assotsieerimislepingu eesmärkide rakendamist. Üldjoontes on kavas võtta meetmeid kõigis assotsieerimislepinguga hõlmatud valdkondades ning meetmete eesmärk on veelgi paremini rakendada ja süvendada lepinguosaliste vahelist assotsiatsiooni. Sellest tulenevalt tuleb otsuse valdkonna kindlaksmääramisel lähtuda assotsieerimislepingust kui tervikust.
            
            
               Esildatud otsuse materiaalõiguslik alus on seega ELi toimimise lepingu artikkel 217.
            
            
               4.3.Kokkuvõte
            
            
               Esildatud nõukogu otsuse õiguslik alus peaks olema ELi toimimise lepingu artikkel 217 koostoimes ELi toimimise lepingu artikli 218 lõikega 9.
            
            
               5.Kavandatava akti avaldamine
            
            
               Kuna assotsiatsiooninõukogu aktiga asendatakse 4. augusti 2017. aasta soovitus nr 1/2017, on asjakohane avaldada see pärast vastuvõtmist Euroopa Liidu Teatajas.
            
            
               2022/0049 (NLE)
            
            
               Ettepanek:
            
         
         
            
               NÕUKOGU OTSUS
            
            
               seisukoha kohta, mis võetakse Euroopa Liidu nimel ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga moodustatud assotsiatsiooninõukogus
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelisele assotsieerimislepingule
                  2
                (edaspidi „leping“) kirjutati alla 27. juunil 2014 ja leping jõustus 1. juulil 2016.
            
            
               (2)Lepingu artikli 436 lõike 1 kohaselt võib assotsiatsiooninõukogu võtta lepingu eesmärkide saavutamiseks vastu soovitusi.
            
            
               (3)Assotsiatsiooninõukogu kavatseb kirjaliku menetluse teel võtta vastu soovituse ELi ja Moldova Vabariigi 2021.–2027. aasta assotsieerimiskava kohta.
            
            
               On asjakohane määrata kindlaks liidu nimel assotsiatsiooninõukogus võetav seisukoht, kuna ELi ja Moldova Vabariigi 2021.–2027. aasta assotsieerimiskava alusel toimub naabruspoliitika, arengu- ja rahvusvahelise koostöö instrumendi programmitöö.
            
            
               (4)Lepinguosalised on kokku leppinud, et lepingu kohaldamise hõlbustamiseks koostavad nad assotsieerimiskava, mis sisaldab ühise töö prioriteetide loetelu valdkondade kaupa. 
            
            
               (5)Liidu seisukoha assotsiatsiooninõukogus ELi ja Moldova Vabariigi 2021.–2027. aasta assotsieerimiskava vastuvõtmise kohta võtab vastu nõukogu,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Liidu nimel assotsiatsiooninõukogus võetav seisukoht põhineb assotsiatsiooninõukogu soovituse eelnõul, mis on lisatud käesolevale otsusele.
            
            
               Artikkel 2
            
            
               Käesolev otsus on adresseeritud komisjonile ja kõrgele esindajale.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Euroopa Kohtu 7. oktoobri 2014. aasta otsus kohtuasjas C-399/12: Saksamaa vs. nõukogu, ECLI:EU:C:2014:2258, punktid 61–64. 
               
               
                  
                     (2)
                  
                        ELT L 260, 30.8.2014, lk 4.
               
            
      
    ---documentbreak--- 
      
         
               EUROOPA KOMISJON
            Brüssel,28.2.2022
            COM(2022) 69 final
            
            LISA
            järgmise dokumendi juurde:
            Ettepanek: NÕUKOGU OTSUS
            seisukoha kohta, mis võetakse Euroopa Liidu nimel ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga moodustatud assotsiatsiooninõukogus
            
               
         
         
            
               LISA
            
            
            
               ELi JA MOLDOVA VABARIIGI ASSOTSIATSIOONINÕUKOGU
            
            
               SOOVITUS nr xx/xx,
            
            
               0.0.0,
            
            
               ELi ja Moldova Vabariigi assotsieerimiskava kohta
            
            
            
               ELi JA MOLDOVA VABARIIGI ASSOTSIATSIOONINÕUKOGU,
            
            
               võttes arvesse ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelist assotsieerimislepingut,
            
            
               ning arvestades järgmist:
            
            
               (1)Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelisele assotsieerimislepingule
                  1
                (edaspidi „leping“) kirjutati alla 27. juunil 2014 ja see jõustus 1. juulil 2016.
            
            
               (2)Lepingu artikli 436 lõike 1 kohaselt on assotsiatsiooninõukogul õigus võtta lepingu eesmärkide saavutamiseks vastu soovitusi.
            
            
               (3)Lepingu artikli 453 lõike 1 kohaselt võtavad lepinguosalised kõik üld- või erimeetmed, mis on vajalikud lepingust tulenevate kohustuste täitmiseks, ja tagavad lepingus sätestatud eesmärkide saavutamise.
            
            
               (4)Assotsiatsiooninõukogu kodukorra artiklis 11 on sätestatud võimalus võtta mõlema lepinguosalise nõusolekul koosolekute vahel kirjaliku menetluse teel vastu otsuseid.
            
            
               (5)Liit ja Moldova Vabariik on otsustanud tugevdada oma partnerlust ja leppinud kokku aastate 2021–2027 ühise töö prioriteetides, mida järgitakse poliitilise assotsieerimise ja majandusintegratsiooni saavutamisel, nagu on lepinguga ette nähtud. 
            
            
               (6)Lepinguosalised on leppinud kokku ELi ja Moldova Vabariigi assotsieerimiskava tekstis, mis toetab lepingu rakendamist ja keskendub koostööle ühiste huvide valdkonnas,
            
            
            
               ON VASTU VÕTNUD JÄRGMISE SOOVITUSE:
            
            
               Artikkel 1
            
         
         
            
               Assotsiatsiooninõukogu soovitab lepinguosalistel rakendada lisas esitatud ELi ja Moldova Vabariigi assotsieerimiskava
                  2*.
            
            
               Artikkel 2
            
            
               Lisas esitatud ELi ja Moldova Vabariigi assotsieerimiskava asendab ELi ja Moldova Vabariigi assotsieerimiskava, mis võeti vastu 19. augustil 2017.
            
            
               Artikkel 3
            
            
               Käesolev soovitus jõustub selle vastuvõtmise päeval.
            
            
               Brüssel, [päev kuu aasta]
            
            
            
            
               
                     Assotsiatsiooninõukogu nimel
               
               
                     esimees
               
            
            
            
            
               LISA
            
            
            
            
            
            
            
               2021–2027
            
            
         
         
            
               EUROOPA LIIDU
            
            
               JA
            
            
               MOLDOVA VABARIIGI
            
            
               ASSOTSIEERIMISKAVA
            
            
            
            
               
            
            
               Sisukord
            
            
            
               Sissejuhatus
                     
                     
                     
                     
                     
                     
                     
                     
                     
                     
                     5
            
            
            
               1
                     Assotsieerimiskava rakendamise põhimõtted, vahendid ja ressursid 
                     
                     6
            
            
            
               2
                     ELi ja Moldova Vabariigi koostöö üldeesmärgid
                     
                     
                     
                     
                     8
            
            
            
               
                  I. 
                        Vastupidav, kestlik ja lõimitud majandus
               
               
                  II. 
                        Aruandekohustuslikud institutsioonid, õigusriik ja julgeolek
               
               
                  III. Keskkonna- ja kliimamuutustealane vastupanuvõime
               
               
                  IV. 
                        Vastupidavus digipöördes
               
            
         
         
            
               
                  V. 
                        Vastupidavad, õiglased ja kaasavad ühiskonnad
               
            
            
            
               3
                     Assotsieerimiskava lühikese ja pika tähtajaga prioriteedid
                     
                     
                     
                     14
            
            
            
               
                  I. 
                        Demokraatia, inimõigused ja hea valitsemistava
                        
                        
                        
                        14
               
               
               
                  II. 
                        Välis- ja julgeolekupoliitika
                        
                        
                        
                        
                        
                        
                        22
               
               
               
                  III. 
                        Vabadus, turvalisus ja õigus
                        
                        
                        
                        
                        
                        
                        23
               
               
               
                  IV. 
                        Majanduskoostöö ja valdkondlik koostöö
                        
                        
                        
                        
                        30
               
               
               
                  V. 
                        Kaubandus ja kaubandusega seotud küsimused (põhjalik ja laiaulatuslik vabakaubandusleping)
                        
                        
                        
                        
                        
                        
                        
                        49
               
            
            
            
            
               __________
            
            
            
            
            
               
         
         
            
               Sissejuhatus
            
            
               Euroopa Liidu ja Moldova Vabariigi assotsieerimiskava
            
            
               27. juunil 2014 sõlmisid Euroopa Liit ja selle liikmesriigid ning Moldova Vabariik (edaspidi „lepinguosalised“) ulatusliku ja uuendusliku assotsieerimislepingu, mis hõlmas ka põhjalikku ja laiaulatuslikku vabakaubanduspiirkonda. Leping sisaldab siduvaid, reeglitel põhinevaid sätteid ning selles nähakse ette tõhustatud koostöö, et edendada poliitilist assotsieerimist ja majandusintegratsiooni, ning see on tavapäraste lepingutega võrreldes ulatuslikum ja hõlmab kõiki asjassepuutuvaid valdkondi. Lepingut kohaldati ajutiselt alates 1. septembrist 2014 kuni ratifitseerimise lõpuleviimiseni, mis võimaldas hakata assotsieerimislepingut täies ulatuses kohaldama alates 1. juulist 2016. 
            
            
               Lepinguosalised leppisid 26. juunil 2014 kokku assotsieerimiskavas, koostades loetelu ühise töö prioriteetidest aastateks 2014–2016. Lepinguosalised leppisid 4. augustil 2017 kokku, et 2014.–2016. aasta assotsieerimiskava asendatakse uue 2017.–2019. aasta assotsieerimiskavaga. ELi ja Moldova Vabariigi assotsieerimiskavad valmistavad ette ja hõlbustavad assotsieerimislepingu rakendamist.
            
            
               30. septembril 2019 leppisid EL ja Moldova Vabariik assotsiatsiooninõukogu viiendal koosolekul kokku, et 2017.–2019. aasta assotsieerimiskava jääb kehtima üheaastaseks üleminekuperioodiks ning hakatakse koostama loetelu prioriteetidest, mis suunaksid assotsieerimislepingu (sealhulgas põhjaliku ja laiaulatusliku vabakaubanduspiirkonna) rakendamist lepinguga hõlmatud valdkondades. Käesoleva dokumendiga asendatakse 2017.–2019. aasta assotsieerimiskava ja kohandatakse rõhuasetusi ning kehtestatakse uued kõrgetasemelised ühise töö prioriteedid, mida järgitakse poliitilise assotsieerimise ja majandusintegratsiooni saavutamisel, nagu on ette nähtud 2021.–2027. aasta assotsieerimiskavaga. 
                  Selles keskendutakse kogu perioodiks kehtestatud pika tähtajaga strateegilistele eesmärkidele ja prioriteetidele, samal ajal kui konkreetsete lühiajaliste meetmete kindlaksmääramist ja jälgimist ning elluviimise tegevusaspekte tuleks käsitleda assotsieerimislepingu alusel loodud institutsioonilises struktuuris, kuhu kuuluvad komiteed ja allkomiteed. Praegune kava võidakse vajaduse korral läbi vaadata.
            
            
               Assotsieerimiskavas keskendutakse piiratud arvule prioriteetidele ning see ei mõjuta teiste asjakohaste lepingute ja partnerluste või idapartnerluse mitmepoolse mõõtme raames peetava dialoogi ulatust ega sellega seotud volitusi. 
            
            
               Lisaks sellele jõustus 2014. aasta aprillis biomeetrilist passi omavate Moldova Vabariigi kodanike õigus reisida viisavabalt Schengeni ala riikidesse. Viisanõude kaotamise kriteeriumid ja viisanõudest vabastamise peatamise korra korrapärastes aruannetes esitatud komisjoni soovitused peavad olema järjepidevalt täidetud, et tagada viisavabaduse jätkusuutlikkus ning aidata seeläbi kaasa liikuvusele ja inimeste kontaktidele ELi ja Moldova Vabariigi vahel. 
            
            
            
               
            
               1
                     Assotsieerimiskava rakendamise põhimõtted, vahendid ja ressursid 
            
            
               Käesoleva assotsieerimiskava rakendamisel juhindutakse jätkuvalt järgmistest ühistest põhimõtetest. 
            
            
               ·Assotsieerimiskava raames võetavaid meetmeid tuleks rakendada poliitilise assotsieerimise ja majandusintegratsiooni üldiste eesmärkide vaimus, järgides täiel määral assotsieerimislepingut (mis hõlmab põhjalikku ja laiaulatuslikku vabakaubanduspiirkonda), sealhulgas selle preambulit.
            
            
               ·Assotsieerimiskava prioriteedid kajastavad ELi ja Moldova Vabariigi kohustust rakendada täiel määral omavahelise assotsieerimislepingu sätteid.
            
            
               ·Kumbki lepinguosaline peab assotsieerimiskava rakendamisel täiel määral järgima omaluse, läbipaistvuse, aruandekohustuse ja kaasatuse põhimõtteid.
            
            
               ·Assotsieerimiskavaga kaasatakse Moldova Vabariik veelgi enam käimasolevasse dialoogi, mis käsitleb assotsieerimisega seotud reforme.
            
            
               ·Assotsieerimiskava eesmärk on saavutada käegakatsutavaid ja jätkusuutlikke tulemusi, rakendades praktiliste meetmete abil järk-järgult strateegilisi prioriteete. Eelkõige tagavad mõlemad lepinguosalised, et assotsieerimiskava raames kavandatud õigusaktid ja strateegilised dokumendid koostatakse ja neid rakendatakse kohusetundlikult, kasutades kaasavaid, läbipaistvaid ning tõenduspõhiseid menetlusi, milles osalevad kodanikuühiskond ja muud asjaomased sidusrühmad.
            
            
               ·Lepinguosalised tunnistavad seda, kui tähtis on toetada kokku lepitud prioriteete asjakohaste ja piisavate riigisiseste poliitiliste, tehniliste ning rahaliste vahenditega.
            
            
               ·Assotsieerimiskava rakendamist jälgitakse, selle kohta antakse igal aastal aru (sealhulgas üldised tulemused) ja seda hinnatakse, muu hulgas üldtunnustatud indeksite ja ELi rahastatud projektide raames saadud andmete põhjal. Tehtud edusammud vaadatakse läbi, muu hulgas assotsieerimislepingu alusel loodud kahepoolsete üksuste kohtumistel. Kodanikuühiskonnale antakse samuti võimalus pöörata oma järelevalvetegevuse raames tähelepanu assotsieerimiskavale.
            
            
               ·Euroopa Liit toetab Moldova Vabariiki assotsieerimiskavas esitatud eesmärkide ja prioriteetide rakendamisel. Selleks teeb EL järgmist: pakub kõiki võimalikke ELi toetuse allikaid, jagab eriteadmisi ja nõuandeid, soodustab parimate tavade, erialaoskuste ja teabe jagamist, ning toetab suutlikkuse suurendamist ja institutsioonide tugevdamist. Samuti innustab Euroopa Liit Moldova Vabariigi teisi partnereid andma ja koordineerima toetusi ning tugevdab Euroopa tiimi koordineeritud toetust, mis ühendab ELi, selle liikmesriikide ja nende finantsasutuste vahendeid. Ta kasutab oma asjakohaseid rahastamisvahendeid selleks, et toetada assotsieerimiskava rakendamist. See toetus on siiski jätkuvalt rangelt tingimuslik ning seotud konkreetsete edusammudega reformikava elluviimisel, nagu on ELiga kokku lepitud, eelkõige demokraatia, kohtusüsteemi ja korruptsioonivastase võitluse valdkonnas. Assotsieerimiskava ei ole rahastamiskava ning see ei asenda rahastamise kavandamist lepinguosaliste poolt.
            
            
         
         
            
                Assotsieerimiskavas kindlaks määratud prioriteedid on täielikult kooskõlas pika tähtajaga poliitiliste eesmärkidega, mis on esitatud ühisteatises „Idapartnerluse poliitika pärast 2020. aastat. Vastupanuvõime tugevdamine – idapartnerlus, mis toob kasu kõigile“; need prioriteedid koos liikmes- ja partnerriikide panusega moodustavad aluse 2020. aasta järgset idapartnerlust käsitleva talituste 2. juuli 2021. aasta ühisele töödokumendile, mis kinnitati 2021. aastal toimunud idapartnerluse kuuendal tippkohtumisel
                  3
               . Majandus- ja investeerimiskava ja Moldovale esitatud viis juhtalgatust toetavad sotsiaal-majanduslikku taastumist ja suurendavad riigi vastupidavust. Ühisteatise üle väljendati heameelt nõukogu 11. mai 2020. aasta järeldustes.
            
            
               Assotsieerimiskavas kindlaks määratud prioriteedid moodustavad Moldova Vabariigile antava ELi abi aluse, nagu on märgitud naabruspiirkonna, arengu ja rahvusvahelise koostöö instrumendis, mitmeaastases sihtprogrammis ning mitut riiki hõlmavates kavades [heakskiitmisel], mis on koostatud Moldova Vabariigi jaoks naabruspiirkonna, arengu ja rahvusvahelise koostöö instrumendi raames. EL avaldas 2. juunil ühtlasi Moldova majanduse taastamise kava, et hoogustada pikaajalist sotsiaal-majanduslikku taastumist, edendada rohe- ja digipööret ning vallandada riigi kasutamata majanduslik potentsiaal. EL võib anda abi ka muudest ELi vahenditest, sealhulgas tuumaohutusalase koostöö rahastamisvahendist. Mis tahes abi antakse täielikus kooskõlas ELi välisabi suhtes kehtivate rakenduseeskirjade ja menetlustega. Nende menetluste kohaselt kehtivad Moldova Vabariigile antava ELi abi suhtes jätkuvalt ranged tingimused, mille täitmist hakatakse korrapäraselt kontrollima ja hindama. Lepinguosalised teevad riiklike süsteemide ja institutsioonide tugevdamiseks koostööd kooskõlas abi prognoositavuse ja tõhususe parimate tavadega ning heakskiidetud strateegiate ja valitsuse poliitikadokumentidega.
            
            
               Käesolevat assotsieerimiskava kohaldatakse alates selle vastuvõtmise hetkest kuni 2027. aasta lõpuni. Assotsieerimiskava võib ELi ja Moldova Vabariigi assotsiatsiooninõukogus sõlmitava kokkuleppega igal ajal muuta või ajakohastada.
            
            
               2
                     ELi ja Moldova Vabariigi koostöö üldeesmärgid 
            
            
               EL ja Moldova Vabariik peavad assotsieerimislepingu ja -kava rakendamist esmatähtsaks, et kinnistada ja edendada ühiseid väärtusi ja põhimõtteid vastavalt ELi ja Moldova Vabariigi kokkuleppele. Assotsieerimislepinguga nähakse ette, et poliitilist assotsieerimist ja majandusintegratsiooni Euroopa Liiduga tuleb kiirendada Moldova Euroopa-suunaliste püüdluste ja valikute vaimus, nagu tunnistati 2017. aasta idapartnerluse tippkohtumise deklaratsioonis. EL kordab, et toetab kindlalt Moldova Vabariigi suveräänsust ja territoriaalset terviklikkust tema rahvusvaheliselt tunnustatud piirides.
            
            
               Pärast assotsieerimislepingu allkirjastamist on Moldova Vabariik viinud ellu reforme, et lepingut tulemuslikult rakendada. Mõlemad lepinguosalised tunnistavad, et Moldova Vabariik on teinud edusamme ELiga tihedama poliitilise assotsieerimise ja majandusintegratsiooni saavutamisel ning et edaspidi on siiski vaja teha veel suuri ja jätkusuutlikke edusamme, et kodanikud saaksid ELi ja Moldova Vabariigi assotsieerimislepingust täit kasu.
            
            
               EL toetab ka edaspidi poliitilisi küsimusi käsitleva alalise konverentsi tööd osana 5+2 formaadis toimuvatest läbirääkimistest, mille eesmärk on leida Transnistria konfliktile terviklik, rahumeelne ja jätkusuutlik lahendus, mis põhineb Moldova Vabariigi suveräänsusel ja territoriaalsel terviklikkusel tema rahvusvaheliselt tunnustatud piirides ning OSCE ministrite 2020. aasta detsembri avaldusel.
            
            
               ELi ja Moldova Vabariigi koostöö eesmärk on toetada ka üleilmsete poliitiliste eesmärkide, sealhulgas Pariisi kliimakokkuleppe ning kestliku arengu tegevuskava 2030 ja selle 17 kestliku arengu eesmärgi rakendamist, mida mõlemad on kohustunud täitma. Koostöö tugevdab reeglitel põhinevat rahvusvahelist korda ja aitab luua Euroopale maailmas tugevama positsiooni. 
            
            
               Määrates kindlaks järgmistel aastatel rakendatavate reformide strateegilist suunda, võtab Moldova Vabariik nõuetekohaselt arvesse idapartnerluse 2020. aasta järgseid pikaajalisi poliitilisi eesmärke, mis on üksikasjalikult esitatud 2020. aasta märtsi ühisteatises ja mida on kirjeldatud järgmistes punktides. Lepinguosalised annavad koos teada eelistest, mida nende koostöö endaga kaasa toob.
            
            
               
                  I. Vastupidav, kestlik ja lõimitud majandus
               
            
            
               Lepinguosalised tõhustavad koostööd, et edendada Moldova Vabariigi, ELi liikmesriikide ja idapartnerlusriikide majandusarengut ja majandusintegratsiooni Moldova kodanike hüvanguks ja heaolu suurendamiseks. See vähendab majanduslikku ja hariduslikku ebavõrdsust ning parandab töötingimusi, tagades samal ajal majanduse süsinikuheite järkjärgulise vähendamise ja kliimaneutraalsuse kooskõlas Euroopa rohelise kokkuleppega. Ühtlasi pingutatakse ka selle nimel, et COVID-19 järgne taastumine oleks keskkonnahoidlik ega ohustaks keskkonna- ja kliimaeesmärke. Kestlikuks ja õiglaseks taastumiseks on väga oluline säilitada töötajate kaitse ja edendada inimväärset tööd. Investeerimiskliima parandamiseks suurendatakse investeeringute kasutamise suutlikkust, luuakse ettevõtjatele võrdsed tingimused ning tagatakse õigusriiklus, kohtusüsteemi läbipaistvus ja sõltumatus, korruptsioonivastased jõupingutused ja tõhus valitsemistava. 
            
            
               Lepinguosalised teevad koostööd ka selleks, et investeerida inimestesse, eelkõige noortesse, et parandada nende tööalast konkurentsivõimet, tagades samal ajal inimväärsed töökohad ja töötajate tulemusliku kaitse ning sidudes hariduse, teadusuuringud ja innovatsiooni paremini erasektori vajadustega. Teadus- ja innovatsioonipoliitika toetamiseks edendatakse ja võimaldatakse arukat spetsialiseerumist ja tehnosiiret ning viiakse lõpule Moldova Vabariigi assotsieerumine teadusuuringute ja innovatsiooni raamprogrammiga „Euroopa horisont“. Moldova Vabariik parandab tulemusi haridussektoris, ajakohastades ja reformides seda põhjalikult nii, et selle ressursse kasutataks tõhusamalt, et investeeritaks selle inimressursi arendamisesse ja tulemuste kvaliteedi parandamisse vastavalt rahvusvahelistele kvaliteedistandarditele, samuti koolitusse ja noortetöösse, ning tagataks kaasatus. 
            
            
               Lepinguosalised teevad koostööd, et aidata Moldova Vabariigil luua täielikult toimiv ja konkurentsivõimeline turumajandus ning viia oma poliitika järk-järgult vastavusse ELi poliitikaga. Seejuures peab ta järgima makromajandusliku stabiilsuse, riigi rahanduse usaldusväärsuse, tugeva finantssüsteemi ja jätkusuutliku maksebilansi juhtpõhimõtteid. Sisekontrolli ja -auditit tugevdatakse vastavalt Euroopa normidele ja tavadele. Lepinguosalised teevad koostööd pangandussektori reformide edasiseks tugevdamiseks. Esmatähtis on parandada väikeste ja keskmise suurusega ettevõtjate (VKEde) jaoks õigusraamistikku ja tegevuskeskkonda ja tagada siseturu nõuetekohaseks toimimiseks Moldova konkurentsiõiguse järgimine, vähendades muu hulgas monopoolset käitumist. Erastamine toimub läbipaistvalt, kasutades strateegiliste varade ja elutähtsate taristute taustauuringumehhanisme. Parandada tuleb riigiettevõtete juhtimist ning suurendada avaliku omandi haldamise valdkonna pädeva asutuse sõltumatust ja aruandekohustust. Samuti tuleb tagada teiste järelevalve ja reguleerimisega tegelevate avalik-õiguslike asutuste sõltumatus ja aruandekohustus.
            
            
               Assotsieerimislepingu ning selle juurde kuuluva põhjaliku ja laiaulatusliku vabakaubanduspiirkonna tõhus rakendamine, mis on seotud õigusnormide lähendamise laiema protsessi ja sellega seotud vajalike reformidega, aitab luua tingimused tõhustatud majandus- ja kaubandussuheteks ELiga, mis viib Moldova Vabariigi edasise järkjärgulise majandusintegratsioonini Euroopa Liidu siseturul, nagu on ette nähtud assotsieerimislepingus.
            
            
               Lepinguosalised teevad koostööd, et tugevdada ELi õigustiku edasist rakendamist kõigi assotsieerimislepingus kirjeldatud transpordiliikide (lennu-, maantee-, mere- ja raudteetranspordi) puhul, pöörates suurt tähelepanu nii füüsiliste ühenduste parandamisele kui ka ohutusele. Selleks tuleb arendada majandusele olulisi taristuid ja keskenduda rohkem keskkonnahoidlikele transpordilahendustele, sealhulgas kavandatava laiendatud üleeuroopalise transpordivõrgu (TEN-T) arendamine ja mitmeliigilise transpordi edendamine. 
            
            
               Praegust olukorda arvesse võttes on väga oluline tegelda COVID-19 pandeemia sotsiaal-majanduslike tagajärgedega, suurendades samal ajal lühi- ja pikaajalist vastupidavust.
            
            
               
                  II. Aruandekohustuslikud institutsioonid, õigusriik ja julgeolek
               
            
            
               Lepinguosalised teevad koostööd, et järgida õigusriigi põhimõtteid, austada üldisi inimõigusi, tagada toimivad demokraatlikud institutsioonid ja kaasamine. Esmatähelepanu pööratakse õigusaktidele, mis puudutavad justiits- ja õiguskaitseasutusi, sealhulgas korruptsioonivastaseid asutusi, ja nende rakendamisele. Õigusakte kohandatakse vajaduse korral ning sektorile eraldatakse asjakohased inimressursid ja rahalised vahendid, et tagada kohtusüsteemi ja prokuratuuri (mis peaksid olema vabad poliitilisest või muud laadi lubamatust sekkumisest nende tegevusse) sõltumatus, aruandekohustus, erapooletus, ausameelsus, professionaalsus ja tõhusus. ELil on hea meel Moldova Vabariigi otsuse üle seada esikohale õigusriigi reformid. Korruptsiooni suhtes püütakse saavutada nulltolerantsi, et hoida ära igasugune korruptiivne käitumine. Poliitilist korruptsiooni käsitletakse GRECO soovituste kohaselt. Tugevdatakse avaliku sektori ausameelsust, keskendudes varade tõhusale kontrollile kooskõlas hea valitsemistava põhimõtetega.
            
            
               
                  Prioriteediks on riikliku kriminaaltulu jälitamise teenistuse tugevdamine ja selle toimimise parandamine. Moldova Vabariik uurib põhjalikult, erapooletult ja läbipaistvalt kõiki aastatel 2012–2014 riigi pangandussüsteemi mõjutanud pettusi ja rahapesujuhtumeid, näiteks Vene-Moldova rahapesuskeem (Laundromat), et saada tagasi pankadest välja viidud vahendid ja tuua süüdlased kohtu ette. Tugevdatakse Moldova ja asjaomaste Euroopa õiguskaitseorganite koostööd.
               
               
                  Moldova Vabariik tagab, et presidendi-, parlamendi- ja kohalikud valimised viiakse läbi demokraatlikult kooskõlas rahvusvaheliselt kokkulepitud ja Euroopa normidega ning et valimistega seotud sidusrühmadele ei avaldata poliitilist survet. Järgitakse ja austatakse rahvusvaheliste organisatsioonide, sealhulgas Euroopa Nõukogu ning Euroopa Julgeoleku- ja Koostööorganisatsiooni (OSCE) demokraatlike institutsioonide ja inimõiguste büroo (ODIHR) arvamusi ja soovitusi. 
               
            
         
         
            
               
                  Lepinguosalised teevad koostööd, et tagada julgeolekusektori reformi rakendamine ning asjakohaste raamistike ja menetluste vastuvõtmine kriisiohjamise, elutähtsa taristu kaitse ja hübriidohtudega võitlemise valdkonnas, arendades muu hulgas riigiasutuste vastupidavust välissekkumise suhtes ja vähendades korruptsiooni mõju riigi julgeolekule.
               
            
            
               Tähtsaks eesmärgiks jääb politseireformi ja piirikoostöö toetamine vastavalt parimatele rahvusvahelistele ja ELi normidele. Keskendutakse organiseeritud kuritegevuse ja ebaseadusliku üle piiri toimetamise vastase võitluse toetamisele ning kohtuasutuste ja ELis asuvate õiguskaitseasutuste koostöö tihendamisele.
            
            
               Moldova Vabariik tagab kõigi viisanõude kaotamise kriteeriumide ja viisanõudest vabastamise peatamise korra aruannetes esitatud komisjoni soovituste järjepidava täitmise.
            
            
            
            
            
               
                  III. Keskkonna- ja kliimamuutustealane vastupanuvõime
               
               
                  Lepinguosalised teevad koostööd, et parandada energiajulgeolekut energiaallikate mitmekesistamise ning energiatõhususe suurendamise ja taastuvenergia kasutamise kaudu. Ühine eesmärk on endiselt luua Moldova Vabariigis konkurentsivõimeline, korruptsioonivaba ja läbipaistev energiaturg ja see ELi energiaturuga täielikult lõimida, sealhulgas parandada energiaühendusi Moldova Vabariigi ja ELi vahel. Selleks tagab Moldova Vabariik, et eeskirjades, taristuprojektides ja ühenduste loomisel keskendutakse järjepidevalt energiasõltuvuse vähendamisele, energiasüsteemide stabiilsuse ja ohutuse suurendamisele ning energiavarustuse kindlusele.
               
            
            
               Lepinguosalised jätkavad koostööd, et saavutada kliimamuutuste- ja keskkonnaalane vastupanuvõime, edendades tänapäevast, ressursitõhusat ja puhast ringmajandust, mis aitab teha majanduse keskkonnahoidlikumaks ja loodusvarasid kestlikumalt kasutada kooskõlas Euroopa rohelise kokkuleppega, aga ka COVID-19st taastumise kontekstis. Selleks jätkatakse muu hulgas haldusreformide elluviimist ja nõuetekohase haldussuutlikkuse arendamist, et rakendada assotsieerimislepingu keskkonna- ja kliimameetmete peatükke ning saada üle mineviku pärandist keskkonnaõigusaktide, juhtimistavade ja taristu vallas. See tähendab ka vähese heite ja kliimamuutustele vastupanu võime saavutamise lõimimist kooskõlas Pariisi kokkuleppega, et piirata kliimamuutuste mõju kodanike elule. Peale selle tõhustatakse assotsieerimislepingu kohaselt toimuva koostöö raames ELi ja Moldova Vabariigi vahelist keskkonna- ja kliimadialoogi, millesse kodanikuühiskond annab asjakohase panuse. 
            
            
               Keskkonnaalast juhtimist tugevdatakse, võttes vastu ja rakendades uusi õigusakte ning tagades üldsuse juurdepääsu keskkonnateabele ja üldsuse osalemise otsuste tegemises. Lisaks aitab rohepöördele kaasa ka suurem osalemine kliimamuutuste leevendamiseks tehtavas teadus- ja arendustöös.
            
            
               Õhu- ja veekvaliteedi ning jäätmekäitluse parandamine vastavalt Euroopa normidele käib käsikäes kestliku põllumajanduse võimaldamise ja soodustamisega ning elurikkuse ja ökosüsteemide säilitamisega.
            
            
               
                  IV. Vastupidavus digipöördes
               
            
            
               COVID-19 pandeemia on näidanud, et ühiskonnas on olemas digilõhe ja et digipööret on vaja kindlasti toetada. E-tervise, kaugõppe, telemeditsiini, viiruste seire ja desinformatsiooni ennetamise lahendused ei aita mitte ainult pandeemia ajal, vaid toetavad meie partnerite vastupidavust ja arengut ka tulevastel aastatel. Seepärast teevad lepinguosalised koostööd, et soodustada majanduskasvu ja kiirendada kestlikku arengut ning investeerida kooskõlas ELi õigusaktide ja parimate tavadega veelgi enam Moldova Vabariigi digipöördesse. On ülimalt tähtis rakendada poliitikat, mille eesmärk on arendada ja mitmekesistada IT-tööstust, tugevdada selle konkurentsivõimet, ergutada idufirmasid ning hoogustada digitaalvaldkonna teadus- ja innovatsioonitegevust kõigis majandussektorites. Selles valdkonnas on esmatähtis töötada välja VKEde digipöörde toetusprogrammid ning jälgida digimajanduse näitajaid ja koguda selle kohta statistilist teavet. Samal ajal tuleks veelgi arendada e-valitsust ja digiteenuseid, et suurendada avaliku halduse, sealhulgas avaliku sektori investeerimisraamistiku ja -teenuste juurdepääsetavust, tõhusust, läbipaistvust ja vastutust. Selle juurde kuulub kõigi elanike digioskuste, sh digikirjaoskuse arendamine ja täiustamine. Peale selle toetab EL rändlus- ja spektrilepingute rakendamist Moldova Vabariigi ja teiste partnerriikide vahel ning rändlustasude vähendamist Moldova Vabariigi ja ELi vahel kui pikaajalist eesmärki. Moldova Vabariik kohustub ületama selliste lepingute õiguslikud ja tehnilised takistused, investeerides täiendavalt digipöördesse ning tagades kvaliteetse ja taskukohase juurdepääsu turvalistele sidevõrkudele ja -teenustele. Lepinguosalised teevad koostööd, et suurendada Moldova Vabariigi elektroonilise side valdkonna reguleeriva asutuse aruandekohustust, haldussuutlikkust ja sõltumatust, mis on asjaomase turu nõuetekohase toimimise põhitingimus. Lepinguosalised pingutavad koos ka selle nimel, et töötada välja ELi õigusaktidel ja parimatel tavadel põhinevad usaldusväärsed õiguslikud, poliitilised ja praktilised küberturvalisuse raamistikud. 
            
            
               
                  V. Vastupidavad, õiglased ja kaasavad ühiskonnad
               
               
                  Lepinguosalised teevad koostööd, et tagada läbipaistev, kodanikukeskne ja vastutav avalik haldus ning turvalised, vabad ja õiglased valimised. 
               
               
                  Moldova Vabariik jätkab avaliku halduse reformi strateegia ja selle aluseks olevate strateegiate rakendamist. Selleks tuleb ümber korraldada valitsus- ja haldusasutused ning riigile kuuluvad ettevõtted, et suurendada aruandekohustust, mõjusust ja tõhusust. Lisaks tuleks jätkata poliitika kujundamise ja kooskõlastamise süsteemi, muu hulgas ametissenimetamise ja vallandamise korra kohandamist, et suurendada otsuste tegemisel kaasatust, sidusust, tõhusust, prognoositavust ning läbipaistvust. Ühtlasi tagatakse professionaalne avalik teenistus ja kaasaegne personalijuhtimise süsteem. Moldova Vabariik püüab teha kodanikele kohalikul tasandil kättesaadavaks võimalikult palju ressursse. Lepinguosalised teevad koostööd, et suurendada riigi rahanduspoliitika ja rahanduse juhtimise läbipaistvust, järelevalvet ja aruandekohustust. Endiselt on tähelepanu keskmes eelarve konservatiivsus, eelarvedistsipliin ja eelarve täitmine, et tugevdada aruandekohustusega seotud protsesse ja juhtida tulemusi paremini. Selleks tuleks jätkata eelarve parlamentaarse kontrolli ja järelevalve reformimist.
               
               
                  Lepinguosalised teevad koostööd, et tugevdada ühiskonna vastupidavust, edendada Moldova ühiskonnas sotsiaalset ühtekuuluvust ja sotsiaalkaitset, tõhustada noorsootööd ning kehtestada meetmeid selleks, et hoida ära ajude äravool, tagada sooline võrdõiguslikkus ja võidelda koduvägivalla vastu. Kuna rändeprobleemide lahendamine on samuti ühine prioriteet, jätkavad lepinguosalised koostööd, et tagada liikuvus ja inimeste kontaktid turvalises ja hästi hallatud keskkonnas ning kaitsetute rändajate ja pagulaste toetamine. Ülioluline on tulemuslikult rakendada kehtivat tagasivõtulepingut ning jätkata asjakohaste viisanõude kaotamise kriteeriumide järgimist. Lisaks sellele aitab jätkusuutlikku koostööd tagada ELi ja Moldova liikuvuspartnerlus. Kaalutakse tööjõurände algatusi, mille eesmärk on tõhustada koostööd ning oskuste ja pädevuste vastastikust rikastamist, võttes arvesse ajude äravoolu mõju partnerriikide inimkapitalile ja tegutsedes kooskõlas kehtivate siseriiklike õigusaktide ja pädevustega. Selleks et aidata inimestel ja kaupadel liikuda üle piiride, tugevdatakse tehnilist ja halduskoostööd integreeritud piirihalduse valdkonnas. Esmatähtis on investeerida sotsiaalsesse ja majanduslikku ümberkujundamisse kohalikul tasandil ning parandada seejuures inimeste juurdepääsu paremale füüsilisele taristule, kommunaalteenustele ja elutingimustele. Moldova Vabariik tagab põhiõiguse saada tervishoiuteenuseid ning EL toetab rahvatervise sektori tugevdamist. See on hädavajalik selleks, et töötada välja tõhusad kriisireageerimismehhanismid nakkushaiguste vastu võitlemiseks, sealhulgas COVID-19 pandeemia tagajärgedega tegelemiseks.
               
               
                  Üldisemalt hoiab EL COVID-19 pandeemiale reageerimisel ja sellest taastumisel jätkuvalt au sees head valitsemistava, inimõigusi, õigusriiki, mittediskrimineerimist, inimväärset tööd ning põhiväärtusi ja humanitaarpõhimõtteid. 
               
            
            
               Moldova Vabariik tagab tõhusa ja tugeva raamistiku, et valitsusvälised organisatsioonid saaksid vabalt tegutseda, ning annab kodanikuühiskonna organisatsioonidele, eelkõige kohalikul tasandil tegutsevatele organisatsioonidele, võimalused suutlikkust suurendada, mis tähendab, et neil on võimalik mõttestatult osaleda poliitika kujundamise protsessides, edendades reforme, avalike teenuste osutamist ja avalikku vastutust.
            
            
               
                  Moldova Vabariik toetab meedia vabadust, sõltumatust ja pluralismi, austades ELi ja universaalseid norme, tagades tingimused vabaks ja tervislikuks meediakeskkonnaks ning edendades kvaliteetset meediat ka kohalikul tasandil. Esmatähtsaks peetakse, et riigis oleks toimiv, erapooletu, tõhus ja läbipaistev audiovisuaalnõukogu. Moldova Vabariik kaitseb ja edendab õigust pääseda ligi avalikku huvi pakkuvale teabele ning täpsele ja erapooletule aruandlusele.
               
            
         
         
            
               
                  Lepinguosalised edendavad poliitiliste algatuste vallas parimate tavade vahetamist, et tõsta meediapädevuse taset ühiskonnas (nt haridusprogrammide, koolide õppekavade kaudu). 
               
               
                  Esmatähtis on rakendada uut riiklikku inimõiguste tegevuskava, keskendudes kõige ebasoodsamas olukorras olevatele rühmadele. Moldova Vabariik tagab Euroopa Inimõiguste Kohtu otsuste tulemusliku täitmise ja loob tõhusa mehhanismi nimetatud otsuste täitmise parlamentaarseks kontrollimiseks. 
               
            
            
               
            
               3 Assotsieerimiskava lühikese ja pika tähtajaga prioriteedid
            
            
               Lepinguosalised teevad koostööd järgmistes valdkondades.
            
            
               
                  I. Demokraatia, inimõigused ja hea valitsemistava
               
            
            
               1.Demokraatiat tagavad eeskirjad ja institutsioonid
            
            
               ·Tagatakse presidendi-, parlamendi- ja kohalike valimiste demokraatlik korraldamine kooskõlas rahvusvaheliste ja Euroopa normidega. Tagatakse keskvalimiskomisjoni sõltumatus ja suurendatakse selle professionaalsust.
            
            
               ·Tagatakse erakondade ja valimiskampaaniate rahastamise läbipaistvus, aruandekohustuslikkus ja seaduslikkus kooskõlas rahvusvaheliste normide ja parimate tavadega ning rakendatakse rangeid, õigeaegseid ja nõuetekohaseid järelevalve- ja karistusmehhanisme.
            
            
               ·Tagatakse poliitiline pluralism ning aidatakse saavutada haavatavatesse ja vähemusrühmadesse kuuluvate inimeste poliitiline esindatus ja kaasamine, sealhulgas täidetakse valitavatel ametikohtadel 40 % sooline kvoot ning püütakse saavutada sarnane kvoot ametissenimetamistes tsentraalsel ja rajoonide tasandil.
            
            
               ·Tagatakse riiklikul ja kohalikul tasandil vastutavad, läbipaistvad, tõhusad, tulemuslikud ja hästi rahastatud valitsus- ja haldusasutused, kus puudub korruptsioon ja lubamatu mõjutamine.
            
            
               ·Tugevdatakse parlamendi rolli ja toimimist, tagades muu hulgas, et võetakse vajalikud meetmed ressursside eraldamiseks ning mehhanismide täiustamiseks, et õigusloomeprotsess oleks täielikult läbipaistev, prognoositav ja kaasav, et tagada läbipaistev ametissenimetamine kooskõlas parimate rahvusvaheliste tavadega ning et seaduste täitmise järelevalve ja kontroll oleks tõhusam. 
            
            
               ·Muudetakse otsustusprotsessi läbipaistvust käsitlevat seadust ja parlamendi määrust, et määrata kindlaks parlamendi kasutatav kiirmenetluse mehhanism ning tagada kodanikuühiskonna piisav osalemine.
            
            
               ·Parandatakse veelgi e-seadusandluse platvormi ja võetakse parlamendis kasutusele e-valimised.
            
            
               ·Tagatakse kohtusüsteemi sõltumatus ja erapooletus kooskõlas Euroopa normidega. 
            
            
               ·Tugevdatakse konstitutsioonikohtu rolli, parandades õigusraamistikku (näiteks põhiseadusliku jurisdiktsiooni seadustik) ja institutsioonilisi mehhanisme, et suurendada konstitutsioonikohtu otsuste täitmise määra ja taastada üldsuse usaldus.
            
            
               ·Tagatakse avalikus teenistuses konkurentsivõimeline töötasu ning läbipaistev ja tulemuspõhine karjäärisüsteem, et meelitada avalikku teenistusse võimekaid inimesi ning hoida neid lahkumast.
            
            
            
            
         
         
            
            
            
               2.Inimõigused ja põhivabadused
            
            
               3–4 aasta jooksul
            
            
               ·Tagatakse tõhus inimõiguste kaitse institutsiooniline raamistik, mis sisaldab eelkõige piisavaid inimressursse ja rahalisi vahendeid.
            
            
               ·Rakendatakse 2018.–2022. aasta inimõiguste tegevuskava ning töötatakse välja ja rakendatakse uus 2022. aasta järgne poliitikadokument.
            
            
               ·Tagatakse, et inimõigustel põhinev lähenemisviis lõimitakse tulemuslikult tulevastesse valitsuse poliitikadokumentidesse.
            
            
               ·Tagatakse, et riiklik inimõiguste nõukogu ja inimõigustega tegelev alaline sekretariaat toimivad nõuetekohaselt, sest need on üliolulised nii inimõiguste tegevuskava kui ka rahvusvahelistest inimõiguste kaitse mehhanismidest saadud soovituste rakendamise järelevalves ja hindamises.
            
            
               ·Tugevdatakse ombudsmani bürood, muutes muu hulgas ombudsmani seadust ja rikkumistest teatamise seadust ning eraldades piisavad inimressursid, rahalised vahendid ning ruumid kooskõlas riikliku inimõiguste tegevuskavaga, et büroo saaks oma ülesandeid tulemuslikult täita.
            
            
               ·Tagatakse riigi piinamisvastase ennetusasutuse toimimine ja täielik sõltumatus vastavalt piinamise ning muu julma, ebainimliku või inimväärikust alandava kohtlemise ja karistamise vastase ÜRO konventsiooni fakultatiivprotokolli artikli 18 lõikele 3.
            
            
               ·Parandatakse märkimisväärselt Euroopa Inimõiguste Kohtu otsuste täitmist. 
            
            
               ·Ratifitseeritakse inimõiguste ja põhivabaduste kaitse konventsiooni diskrimineerimisvastane protokoll nr 12.
            
            
               ·Võetakse vastu ja rakendatakse vihakuritegusid käsitlevate õigusaktide muudatused, et viia need õigusaktid vastavusse Euroopa normidega. Suurendatakse jõupingutusi, et uurida ja võtta meetmeid juhtumite puhul, mis on seotud vihakõne ja -kuritegudega, ning tagatakse nende ohvritele tõhus juurdepääs õigusemõistmisele. 
            
            
               ·Tugevdatakse diskrimineerimise ennetamise ja kaotamise ning võrdõiguslikkuse tagamise nõukogu (ehk võrdõiguslikkuse nõukogu) suutlikkust asjakohaste inimressursside ja rahaliste vahendite ning piisava õiguspädevusega ning suurendatakse selle sõltumatust ja tulemuslikkust kooskõlas Euroopa Komisjoni soovitusega võrdõiguslikkusega tegelevaid asutusi käsitlevate standardite kohta.
            
            
               ·Tagatakse võrdõiguslikkuse tagamise seaduse muudatuste vastuvõtmine ning igasuguse diskrimineerimise vastaste seaduste ja määruste, sealhulgas võrdõiguslikkuse tagamise seaduse kohaldamine.
            
            
               ·Toetatakse riiklike institutsioonide suutlikkuse suurendamist ja tugevdamist, alustades riiklikest inimõiguste struktuuridest, et võimaldada neil tulla toime tehisintellekti kasutamise mõjuga, suurendades kõigepealt üldist teadlikkust sellest, kuidas digikeskkonnas inimõigusi kaitstakse.
            
            
               ·Tagatakse inimõiguslastele turvaline ja soodne keskkond.
            
            
            
            
               7 aasta jooksul
            
         
         
            
               ·Tagatakse Euroopa Nõukogu rahvusvähemuste kaitse raamkonventsiooni tõhus rakendamine.
            
            
               ·Rakendatakse rahvustevaheliste suhete konsolideerimise strateegia 2017–2027.
            
            
               ·Tõhustatakse puuetega inimeste ligipääsu käsitlevate õigusaktide rakendamist. Suurendatakse ja lihtsustatakse puuetega inimeste ligipääsu üldkasutavatele hoonetele, transpordivahenditele ja teabele. 
            
            
               ·Tagatakse ÜRO puuetega inimeste õiguste konventsiooni tõhus rakendamine. 
            
            
               ·Ratifitseeritakse puuetega inimeste õiguste konventsiooni fakultatiivprotokoll.
            
            
               ·Tagatakse usu- ja veendumusvabadusega seotud rahvusvaheliste kohustuste täitmine ja rakendamine.
            
            
            
               3.Avaliku halduse reform, sealhulgas riigi rahanduse juhtimine
            
            
               ·Hinnatakse alates 2016. aasta avaliku halduse reformi strateegiast tehtud järeldusi ja olukorra arengut ning tehakse hindamistulemuste põhjal täiendavaid ümberkorraldusi.
            
            
               ·Jätkatakse mõju eelhindamiste korrapärast kasutamist ja tagatakse reformide kulude süstemaatiline hindamine. Suurendatakse institutsioonide võimet neid tegevusi ellu viia. Tagatakse ministeeriumidevaheliste konfliktide lahendamise foorumite toimimine nii kõrgel haldus- kui ka poliitilisel tasandil.
            
            
               ·Jätkatakse valitsus- ja haldusasutuste ning riigile kuuluvate ettevõtete ümberkorraldamist, et suurendada vastutust, mõjusust ja tõhusust. Jätkatakse poliitika kujundamise ja kooskõlastamise süsteemi läbivaatamist, et suurendada otsuste tegemisel kaasatust, sidusust, tõhusust, prognoositavust ning läbipaistvust. 
            
            
               ·Jätkatakse avalike teenuste kvaliteedi ja juurdepääsetavuse parandamist, aidates muu hulgas kaasa nende digitaliseerimisele ja rakendades hästi toimivaid järelevalve ning kasutajate tagasiside mehhanisme. Tagatakse professionaalne avalik teenistus ja kaasaegne personalijuhtimise süsteem. 
            
            
               ·Jätkatakse kodanikuühiskonnaga konsulteerides ja kodanikuühiskonda üha enam kaasates avaliku halduse reformi vastavalt avaliku halduse põhimõtetele eesmärgiga luua vastutustundlik, tõhus, läbipaistev ja professionaalne tulemus- ja tõenduspõhine avalik teenistus, millel on oma nõuetekohane eetikakoodeks ning mis on vaba poliitilisest survest.
            
            
               ·Analüüsitakse kohalike haldusasutuste kogumi ülesehituse mõju kodanike huvidele. Töötatakse välja viisid kohaliku demokraatia, autonoomia ja detsentraliseerimise tugevdamiseks kooskõlas kõigi rahvusvaheliste ja Euroopa normidega, et tagada kodanike osalemine kohalikul tasandil ja parandada kodanikele kohalike teenuste osutamist, uurides muu hulgas võimalust viia ellu territoriaalne haldusreform.
            
            
               ·Luuakse stiimulite paketid, et hõlbustada vabatahtlikku ühinemist ja kohalikku sotsiaal-majanduslikku arengut. 
            
            
               ·EL toetab veelgi Gagauusia autonoomse territoriaalüksuse osalemist asjakohaste riiklike poliitikastrateegiate rakendamisel kooskõlas 1994. aastal vastu võetud Gagauusia õigusliku eristaatuse seadusega.
            
            
               ·Parandatakse riigi rahanduse juhtimist, jätkates riigi rahanduse juhtimise strateegial põhinevat riigi rahanduse juhtimise reformi.
            
            
               ·Parandatakse avaliku sektori investeeringute haldamist, et suurendada avaliku sektori investeeringute tõhusust, sealhulgas tagatakse läbipaistev otsuste tegemine vahendite eraldamise kohta, töötatakse välja investeerimisvalmis projektide register, arendatakse projektijuhtimise suutlikkust ja järelevalvesüsteeme, et parandada vahendite kasutamist, ning tagatakse lõpule viidud projektide kõrge kvaliteet.
            
            
               ·Suurendatakse juhtide vastutust avalikus sektoris, tuginedes ELi ja SIGMA põhimõtetele avaliku sektori sisefinantskontrolli ja auditi kohta.
            
            
               ·Tagatakse avaliku välisauditi edasine vastavusse viimine Rahvusvahelise Kõrgeimate Kontrolliasutuste Organisatsiooni standarditega, suurendatakse kõrgeima kontrolliasutuse töö kvaliteeti ja mõju ning tugevdatakse parlamentaarset kontrolli ja järelevalvet riigi rahanduse üle.
            
         
         
            
            
               4.Väljendusvabadus
            
            
               ·Jätkatakse tööd sõnavabaduse ja ajakirjanduse sõltumatuse tagamiseks nii internetis kui ka mujal kooskõlas Euroopa Nõukogu, Euroopa Liidu ja OSCE soovitustega.
            
            
               ·Jätkatakse dialoogi, et vahetada teavet parimate tavade kohta meediavabaduse, meediakanalite paljususe, au teotamise dekriminaliseerimise, ajakirjanike allikakaitse ja meedia kultuurilise mitmekesisuse alal.
            
            
               ·Võetakse vastu uued õigusaktid, millega parandatakse juurdepääsu teabele ning milles käsitletakse reklaami ning massimeedia, sealhulgas avalikku huvi pakkuvate sõnumite koostamise ja levitamise toetusmeetmeid.
            
            
               ·Võetakse massimeedia kontseptsiooni alusel vastu ja rakendatakse strateegia ja selle meetmeprogramm ning arendatakse muu hulgas järelevalvemehhanisme ja -suutlikkust. 
            
            
               ·Tegeldakse massimeedias, sealhulgas internetis ja sotsiaalmeedias, levitatava vihakõnega ning võideldakse desinformatsiooni vastu.
            
            
               ·Luuakse tingimused audiovisuaalvaldkonna järelevalveasutuse (audiovisuaalnõukogu) ja ringhäälingu täielikuks sõltumatuseks, professionaalsuseks, toimimiseks ja aruandekohustuseks. 
            
            
               ·Toetatakse omavalitsusorganeid trükiajakirjanduses ning võetakse meetmeid kohaliku ja piirkondliku meedia toetamiseks.
            
            
               ·Tagatakse konkurentsivõime reklaamiturul ning muudetakse lõplikud kasusaajad ja poliitiline kuuluvus läbipaistvaks. 
            
            
               ·Luuakse tõhusad ja tulemuslikud vahendid reklaamiturgude monopoliseerimisega seotud küsimuste lahendamiseks. 
            
            
            
               5.Väärkohtlemine ja piinamine
            
            
               3–4 aasta jooksul
            
            
               ·Parandatakse kinnipidamistingimusi, et viia need vastavusse Euroopa normidega. Jätkatakse tingimuste parandamist ajutise kinnipidamise ruumides.
            
            
               ·Rakendatakse konkreetseid meetmeid, et võidelda vangide mitteametliku hierarhia vastu Moldova karistussüsteemis, et tagada vangide julgeolek ja turvalisus ning võimaldada kinnipeetavatel pärast nende vabastamist ühiskonnas toime tulla.
            
            
               ·Luuakse kinnipeetavate asjakohase jaotamise ja klassifitseerimise süsteem ja vanglatöötajate tõhus värbamis- ja koolitussüsteem ning tagatakse, et kinnipidamiskohtades teeb personal ööpäevaringset järelevalvet.
            
            
               ·Tagatakse kinnipeetavatele (sealhulgas eelvangistuses olevatele isikutele) asjakohane ravi.
            
            
               ·Tugevdatakse vabadusekaotuseta ja kohtueelsete ennetusmeetmete ja sanktsioonide kohaldamist.
            
            
               ·Tagatakse teatatud piinamis- ja väärkohtlemisjuhtumite tõhus uurimine ja mõjusad karistused. 
            
         
         
            
               ·Lahendatakse psühhiaatriaasutustes ja kohtueelsetes kinnipidamisasutustes esineva piinamise ja väärkohtlemise probleem ning ennetatakse sellist tegevust.
            
            
               7 aasta jooksul
            
            
               ·Töötatakse välja aruandekohustuslik, tõhus, läbipaistev ja korruptsioonivaba professionaalne ja piisavate ressurssidega vanglasüsteem.
            
            
               ·Ehitatakse uus rangetele normidele vastav vangla. 
            
            
               ·Luuakse Euroopa ja rahvusvahelistele normidele ja parimatele tavadele vastav astmeline karistuste täideviimise süsteem.
            
            
               ·Politsei territoriaalsetes allüksustes luuakse ja varustatakse ELi normide kohased ülekuulamisruumid, isiku tuvastamise ruumid, konfidentsiaalsust tagavad ruumid kaitseadvokaatide ja kahtlustatavate/süüdistavate vahelisteks kohtumisteks, ning ooteruumid (üleviimiseks).
            
            
               ·Arendatakse kinnipidamisasutuste sektorit. 
            
            
            
               6.Kodanikuühiskonna koostöö
            
            
               ·Tagatakse, et rakendatakse valitsusväliste organisatsioonide seadust, mille eesmärk on parandada õigusraamistikku, et kodanikuühiskond saaks tulemuslikult otsustusprotsessis osaleda. 
            
            
               ·Võetakse vastu uus kodanikuühiskonna arengut käsitlev poliitikadokument ja rakendatakse seda. 
            
            
               ·Jätkatakse kodanikuühiskonna jaoks soodsa keskkonna loomist ja kaitsmist. Reageeritakse kodanikuühiskonna organisatsioonide vastu suunatud süstemaatilistele laimukampaaniatele ja rünnakutele. 
            
            
               ·Tugevdatakse raamistikku, mille alusel kodanikuühiskond saab osaleda avaliku poliitika väljatöötamisel ja selle rakendamise kontrollimisel. 
            
            
               ·Edendatakse ja tugevdatakse kodanikuühiskonna rahalist jätkusuutlikkust. Rakendatakse toimivat mehhanismi, et tagada läbipaistev ja tulemuspõhine vahendite eraldamine riigilt kodanikuühiskonna organisatsioonidele, sealhulgas riigiasutuste avalik teavituskampaania.
            
            
               ·Toetatakse kodanikuaktiivsust ja vabatahtlikku tegevust ning sotsiaalset ettevõtlust. 
            
            
               ·Korraldatakse avalikke teavituskampaaniaid, et levitada täpset teavet kodanikuühiskonna rolli ja tähtsuse kohta ning võimaldatakse inimestel avaldada huvi kodanikualgatuste vastu ja neis osaleda.
            
            
            
               7.Lapse õigused
            
            
               ·Jätkatakse laste deinstitutsionaliseerimist ja tagatakse, et laste arv hoolekandeasutustes väheneks järk-järgult nullini, et deinstitutsionaliseerimise saaks sel viisil lõpule viia; samal ajal luuakse alternatiivsed hooldusvõimalused.
            
            
               ·Võetakse vastu lastekaitseprogramm kooskõlas valitsuse otsuse nr 386/2020 ja sellega seotud tegevuskavaga.
            
         
         
            
               ·Parandatakse rände tõttu maha jäetud laste kaitset, sealhulgas pakutakse sotsiaalset ja psühholoogilist tuge.
            
            
               ·Lastekaitseprogrammi raames tegeldakse laste kuritegevuse ennetamisega.
            
            
               ·Sotsiaalkaitsemehhanismide ning rehabiliteerimise ja ühiskonda taasintegreerimise programmide kaudu tegeldakse tänavalaste probleemiga.
            
            
               ·Hoitakse ära ja kaotatakse igasugune vägivald laste vastu, kes on langenud või võivad langeda vägivalla, hooletussejätmise, väärkohtlemise, ärakasutamise ja lapstööjõu kasutamise ohvriks, tagades muu hulgas laste kaitset seksuaalse ärakasutamise ja kuritarvitamise eest käsitleva Euroopa Nõukogu konventsiooni ja muude asjakohaste rahvusvaheliste mehhanismide tõhusa rakendamise.
            
            
               ·Hoitakse ära laste lahutamine perekonnast ning tugevdatakse laste perekonda taasintegreerimist ja deinstitutsionaliseerimist.
            
            
               ·Tagatakse lapsesõbraliku õigusemõistmise, taasintegreerimise ja kaasatuse toetamine (kurjategijad, ohvrid ja tunnistajad).
            
            
               ·Tugevdatakse ja toetatakse valdkondadevaheliste lähenemisviiside järgimist, kui lastele ja peredele osutatakse kohalikke ja piirkondlikke teenuseid.
            
            
               ·Rakendatakse ÜRO lapse õiguste komitee lõppmärkusi ning parandatakse kodanikuühiskonna ja sõltumatute inimõigusasutuste (lasteombudsman) koostööd.
            
            
               ·Tagatakse haavatavas olukorras olevate laste ja puudega laste sotsiaalne kaasamine (heaolu, haridus, areng, kaitse ja tervishoid).
            
            
               ·Täiustatakse positiivseid vanemlikke oskusi, et tagada laste ja noorukite õiguste austamine ja kaitse.
            
            
               ·Parandatakse laste, teismeliste ja noorte tervisekäitumist (toitumine, füüsiline tegevus, ainete kuritarvitamise ennetamine, seksuaal- ja reproduktiivtervis, psühholoogiline tugi nakkushaiguste korral jne).
            
            
               ·Suurendatakse laste, teismeliste ja noorte osalemist otsuste tegemises eri tasanditel.
            
            
               ·Lapsekesksete lähenemisviiside kaudu tugevdatakse ja toetatakse kaasavat formaalset ja mitteformaalset haridust.
            
            
               ·Suurendatakse laste, teismeliste ja noorte teadlikkust ja digiohtudest ja võimet nendega toime tulla ning tagatakse laste turvalisus internetis. 
            
            
               ·Pakutakse lastega töötavatele spetsialistidele (õiguskaitses, kohtusüsteemis, tervishoius, sotsiaalsektoris jne) põhjalikku ja spetsialiseeritud koolitust.
            
            
            
               8.Sooline vägivald
            
            
               ·Kaitstakse naisi igasuguse vägivalla eest ning hoitakse ära naistevastane ja perevägivald, võetakse selle eest vastutusele ja kaotatakse selline vägivald, sealhulgas ratifitseeritakse Euroopa Nõukogu naistevastase vägivalla ja perevägivalla ennetamise ja tõkestamise konventsioon (Istanbuli konventsioon) ja rakendatakse see täielikult. 
            
            
               ·Töötatakse selle nimel, et muuta arusaamu soolistest stereotüüpidest ja naiste õigusi piiravatest patriarhaalsetest normidest.
            
            
               ·Toetatakse meeste osalemist lastehoius, suurendades teadlikkust isadusest. 
            
         
         
            
               ·Tehakse tööd vägivallategude toimepanijatega, tuginedes parimatele naistevastase vägivalla vähendamise ja ennetamise rahvusvahelistele tavadele.
            
            
               ·Töötatakse välja eluasemeprogrammid ja eriabi pere- ja seksuaalvägivalla ohvritele.
            
            
               ·Valitsuses käsitletakse naiste õiguste kaitset ja edendamist ettevaatavalt.
            
            
               ·Pööratakse erilist tähelepanu soolise vägivalla ennetamisele kõigis selle vormides ning naiste tugevamale ja suuremale osalemisele konfliktide ennetamises ja rahuprotsessides. 
            
            
               ·Rakendatakse ÜRO naiste diskrimineerimise kõigi vormide likvideerimise komitee lõppmärkusi. 
            
            
               ·Töötatakse välja vägivallategude toimepanijatele suunatud psühholoogilise nõustamise programmid ja teenused, mille eesmärk on muuta käitumist ja edendada vägivallavastast kultuuri.
            
            
            
               9.Võrdne kohtlemine
            
            
               ·Jätkatakse meetmete võtmist, et tagada kõigile võrdsed võimalused, ja võideldakse diskrimineerimise vastu, olenemata sellest, kas see toimub soo/soolise kuuluvuse, rassilise või etnilise päritolu, usutunnistuse või veendumuste, puude, vanuse, keele, seksuaalse sättumuse või võimete alusel või muudel alustel sotsiaalses, poliitilises ja majanduselus, et tagada võrdsed ja õiglased võimalused.
            
            
               ·Rakendatakse ja jälgitakse siseriiklikke õigusakte, mis on ühtlustatud rassilise võrdõiguslikkuse direktiiviga (nõukogu 29. juuni 2000. aasta direktiiv 2000/43/EÜ).
            
            
               ·Tagatakse ÜRO rassilise diskrimineerimise kõigi vormide likvideerimise konventsiooni tõhus rakendamise.
            
            
               ·Võideldakse kõigi etniliste vähemuste, eelkõige romade diskrimineerimise vastu Moldova Vabariigis.
            
            
               ·Parandatakse romade kaasamist ja võrdseid võimalusi ning võideldakse romavastasusega.
            
            
               ·Valitsuse tasandil luuakse tõhus soolise võrdõiguslikkuse koordineerimise mehhanism.
            
            
               ·Tagatakse riiklikul tasandil soo ja vanuse alusel eristatud andmete kogumine, et toetada otsuste tegemist (eelhindamine), poliitika rakendamist eri etappides, järelevalvet ja hindamist (järelhindamine)
                  4
               .
            
            
               ·Saavutatakse naiste ja meeste tasakaalustatud osalemine
                  5
                õigusloomes ja halduses (valitsusasutused, organid ja ametid) juhtivatel kohtadel ning sooline tasakaal riiklikus ja kohalikus otsustusprotsessis.
            
            
               ·Suurendatakse naiste osakaalu erasektoris, parandatakse naiste töötingimusi, võideldakse naiste ekspluateerimise vastu, sealhulgas põllumajanduses ja mitteametlikus hooldustöös, ning arendatakse naiste ettevõtlust maapiirkondades.
            
            
               ·Kaotatakse naiste diskrimineerimine, väärkohtlemine ja naistevastane vägivald tervishoiusüsteemis.
            
            
               ·Soolise võrdõiguslikkuse komponent lõimitakse ametiühingute töösse ning tehakse ametiühingutest nii peamised soolise võrdõiguslikkuse edendajad töökohal ja sotsiaalpartnerluse raames.
            
            
               ·Tagatakse, et valimiskampaaniates kujutatakse naisi ja mehi lugupidavalt ja täpselt, vähendades aktiivselt soolisi stereotüüpe.
            
         
         
            
               ·Tegeldakse meediasisus esinevate sooliste stereotüüpide ja romavastasusega.
            
            
            
               10.Ametiühingute õigused ja tööõiguse põhireeglid
            
            
               3–4 aasta jooksul
            
            
               ·Tagatakse ametiühingute õigustest ja tööõiguse põhireeglitest kinnipidamine kooskõlas Euroopa normidega ja Rahvusvahelise Tööorganisatsiooni (ILO) konventsioonidega.
            
            
               ·Töötatakse välja põhimõtted lapstööjõu kasutamise kaotamiseks.
            
            
               ·Toetatakse tööandjate ühenduste struktuuri arendamist, tugevdatakse nende liikmesust ja luuakse tööandjate ühenduste piirkondlikud struktuurid.
            
            
               7 aasta jooksul
            
            
               ·Rakendatakse ja jälgitakse lapstööjõu kasutamise kaotamiseks välja töötatud lähenemisviisi.
            
            
               ·Edendatakse võrdõiguslikkuse ja mittediskrimineerimise tagamist tööturul.
            
            
            
            
            
               II. Välis- ja julgeolekupoliitika
            
            
               Tihendatakse täiendavalt dialoogi ja koostööd ühise välis- ja julgeolekupoliitika (ÜVJP) valdkonnas, et edendada ELi ja Moldova Vabariigi vahelist lähenemist välis- ja julgeolekuküsimustes. See hõlmab järgmist tegevust.
            
            
               ·Jätkatakse koostöö laiendamist ning nõuetega vastavusse viimist välis- ja julgeolekupoliitika, sealhulgas ühise julgeoleku- ja kaitsepoliitika (ÜJKP) valdkonnas, käsitledes eelkõige konfliktide ennetamise ja kriisiohjamise, piirkondliku stabiilsuse, desarmeerimise, massihävitusrelvade leviku tõkestamise, relvastus- ja ekspordikontrolli küsimusi, kasutades kahepoolseid, rahvusvahelisi ja piirkondlikke foorumeid.
            
            
               ·Jätkatakse konsultatsioone suutlikkuse suurendamiseks, et aidata kriisidele reageerida nii riiklikul kui ka rahvusvahelisel tasandil ning anda panus ka rahvusvahelistesse rahuvalveoperatsioonidesse.
            
            
               ·Sooline võrdõiguslikkus lõimitakse julgeolekusektorisse ning suurendatakse naiste osalemist rahuläbirääkimistel ja rahuprotsessides.
            
            
               ·Tugevdatakse veelgi Moldova Vabariigi ja ELi koostööd julgeolekuvaldkonnas, eelkõige hübriidohtude ja desinformatsiooni vastu võitlemisel ning küberjulgeoleku tugevdamisel.
            
            
               ·Hübriidohtudega toimetuleku võime suurendamiseks aidatakse Moldova Vabariigil töötada välja hübriidohtudega võitlemise operatiivprotokoll, luua varajase hoiatamise suutlikkus, suurendada teadlikkust hübriidohtudest, korraldades koolitusi ja vastupidavusteste.
            
         
         
            
               ·Viiakse õigusaktid vastavusse elutähtsaid infrastruktuure käsitlevate ELi direktiivide normidega. Toetatakse jõupingutusi, mille eesmärk on suurendada energiasektori vastupidavust küberrünnetele. Toetatakse valitsustevahelise ühenduvuse, sealhulgas andmevahetuseks vajaliku füüsilise taristu täiustamist ning riikliku suutlikkuse suurendamist, et küberrünnete eest tulemuslikult kaitsta.
            
            
               ·Tugevdatakse veelgi koostööd strateegilise kommunikatsiooni suutlikkuse arendamiseks, sealhulgas desinformatsiooni vastu võitlemisel, meediavabaduse ja -pluralismi tugevdamisel ning Moldova teabekeskkonna kaitsmisel desinformatsiooni eest.
            
            
               ·Edendatakse praktilist koostööd konfliktide ennetamise ja kriisiohjamise valdkonnas, hõlbustades Moldova Vabariigi osalemist ELi juhitavates tsiviil- ja sõjalistes kriisiohjeoperatsioonides ning pakkudes ÜJKP valdkonnas koolitustegevust. 
            
            
               ·Tõhustatakse koostööd mitmepoolsetel foorumitel eesmärgiga säilitada rahvusvahelist reeglitel põhinevat korda, selleks et muu hulgas suurendada mitmepoolsetel foorumitel joondumist ELi seisukohtade järgi.
            
            
               Terrorismi, massihävitusrelvade leviku ja ebaseadusliku relvaveo tõkestamine
            
            
               ·Aidatakse vahetada teavet terroristlike organisatsioonide, rühmituste, nende tegevuse ja toetusvõrgustike kohta vastavalt rahvusvahelisele õigusele ja lepinguosaliste vastuvõetud õigusaktidele, sealhulgas Moldova Vabariigi ja Europoli operatiiv- ja strateegilise koostöö lepingu ning Moldova Vabariigi ja Eurojusti koostöölepingu alusel.
            
            
               ·Jätkatakse ÜRO Julgeolekunõukogu resolutsiooni 2396 rakendamist ning eelkõige jagatakse teavet terrorismis kahtlustatavate isikute kohta, et tuvastada, avastada ja kohtu alla anda terroristidest välisvõitlejaid.
            
            
               ·Massihävitusrelvade leviku tõkestamise ning keemiliste, bioloogiliste, radioloogiliste ja tuumarünnakute (KBRT) riski maandamise riikliku strateegia heakskiitmise järel tugevdatakse koostööd KBRT-küsimustes seoses terrorismivastase võitluse, hübriidohtude ja katastroofiohu vähendamisega, toetades riigi suutlikkuse suurendamist KBRT-materjalidega kauplemise ennetamises ja selle vastu võitlemises, sealhulgas võimaldades riiklikel ekspertidel osaleda koolitustel ja vahetustes.
            
            
               ·EL toetab kohandatud koostööd, et võidelda ebaseadusliku tulirelvakaubanduse vastu.
            
            
               ·Võetakse järelmeetmeid, et rakendada MONEYVALi soovitused massihävitusrelvade leviku tõkestamise kohta.
            
            
               ·Suurendatakse riigi seadusandlikku, strateegilist ja tegevussuutlikkust, et ennetada, avastada ja tõkestada väike- ja kergrelvade ebaseaduslikku valmistamist, üleandmist ja liikumist.
            
            
               Transnistria konflikt
            
            
               Lepinguosalised teevad koostööd, et leida Transnistria konfliktile rahumeelne, terviklik ja jätkusuutlik lahendus, mis arvestab Moldova Vabariigi suveräänsust ja territoriaalset terviklikkust tema rahvusvaheliselt tunnustatud piirides. Koostöö keskendub järgmistele eesmärkidele:
            
            
               ·jätkata Transnistria konflikti lahendamist lepinguosaliste poliitilise dialoogi ja koostöö ühe keskse teemana kuni selle lahendamiseni, ilma et see piiraks läbirääkimiste jaoks kehtestatud vormi kohaldamist;
            
            
               ·töötada välja ühtne, terviklik ja sidus asutustevaheline lähenemisviis taasintegreerimispoliitika väljatöötamiseks ja rakendamiseks;
            
            
               ·tugevdada usaldust suurendavate meetmete rakendamist;
            
            
               ·jätkata kõigi asjaomaste osaliste ning vajaduse korral koostöös Euroopa Liidu piirihaldamise abimissiooniga konstruktiivset dialoogi olukorra üle Moldova Vabariigi ja Ukraina piiri keskmises (Transnistria) lõigus. 
            
            
            
               III. Vabadus, turvalisus ja õigus
            
            
               Lepinguosalised teevad koostööd järgmistes valdkondades.
            
         
         
            
               Kohtusüsteemi sõltumatus
            
            
               ·Töötatakse välja, võetakse vastu ja rakendatakse justiits- ja õiguskaitseasutusi käsitlevaid õigusakte, et tagada kohtusüsteemi ja prokuratuuri (mis peaksid olema vabad poliitilisest või muud laadi lubamatust sekkumisest nende tegevusse) sõltumatus, aruandekohustus, erapooletus, ausameelsus, professionaalsus ja tõhusus ning täisleppimatus korruptsiooni suhtes, ja hoitakse ära mis tahes korruptiivne käitumine.
            
            
               ·Tagatakse kohtusüsteemi sõltumatuse ja ausameelsuse tagamise strateegia (2021–2024) ja selle tegevuskava rakendamine.
            
            
               ·Tagatakse kohtusüsteemi ja prokuratuuri autonoomsete organite sõltumatus ja aruandekohustus, eelkõige kõrgema prokuröride nõukogu ja kõrgema justiitsnõukogu koosseisu käsitleva õigusraamistiku vastavusse viimisega Euroopa normidega, muu hulgas põhiseadust muutes.
            
            
               ·Tõhustatakse kohtusüsteemi sõltumatuse ja prokuratuuri sõltumatuse põhimõtete nõuetekohast rakendamist, et säilitada institutsiooniline ja individuaalne vastutus, kuid vältida lubamatut välismõju, eriti üksikjuhtudel.
            
            
               ·Tagatakse kahe eriprokuratuuri funktsionaalne sõltumatus, et võidelda suurkorruptsiooni ja organiseeritud kuritegevusega. 
            
            
               ·Rakendatakse kohtunike ja prokuröride ametialast puutumatust käsitlevaid eeskirju kooskõlas Euroopa normide ja parimate rahvusvaheliste tavadega. 
            
            
               ·Suurendatakse kohtunike ja prokuröride ausameelsust, sealhulgas tugevdades olemasolevaid mehhanisme, nagu vara ja isikliku huvi deklaratsioonide kontrollimine ning objektiivsed, tõhusad ja läbipaistvad distsiplinaarmenetlused.
            
            
               ·Tagatakse, et kandidaate nimetab kohtu- ja prokuratuuriametisse ning kohtunikke ja prokuröre edutab sõltumatu asutus läbipaistva ja üksnes tulemuspõhise menetlusega, mis põhineb seadusega kehtestatud objektiivsetel kriteeriumidel ja on kooskõlas Euroopa normidega. 
            
            
               ·Parandatakse veelgi kohtunike ja prokuröride tulemuste hindamise süsteeme kooskõlas Euroopa normide ja parimate tavadega.
            
            
               ·Arendatakse veelgi õiguskoolitust kui valdkonnaülest ja praktilist koolitusliiki, mis täiendab õigusharidust ja on peamiselt mõeldud kutseoskuste ja -väärtuste edasiandmiseks ning kus raskuspunkt on kohtunikutööl.
            
            
               ·Viiakse lõpule kohtute territoriaalne ümberkorraldamine ning prokuröride teenuste optimeeritavuse hindamine.
            
            
               Pettuste ja korruptsiooni ennetamine ja nende vastu võitlemine, vara tagasivõitmise tagamine
            
            
               ·Tugevdatakse korruptsioonivastaste asutuste finants- ja tegevussuutlikkust, tagatakse piisavad inimressursid ja juurdepääs asjakohastele andmebaasidele ning parandatakse asutustevahelist koordineerimist ja koostööd, piiritledes selgelt pädevused ja ülesanded.
            
            
               ·Tegeldakse ühtlustamisega, et tagada korruptsioonivastase võitluses osalevate asutuste pädevuste kõige tõhusam jaotus, keskendudes suurkorruptsiooni vastu võitlemise suutlikkuse suurendamisele. 
            
            
               ·Korraldatakse korruptsioonivastase võitlusega tegelevate asutuste vahelist kohustuslikku koostöömehhanismi. 
            
            
               ·Tugevdatakse rahvusvahelist õiguslikku ja operatiivkoostööd ühiste uurimisrühmade, vastastikuse õigusabi ja rakkerühma mehhanismide kaudu, et tagada suurkorruptsiooni tõhus ja tulemuslik riikidevaheline (piiriülene) uurimine.
            
            
               ·Tugevdatakse e-deklaratsioonide süsteemi, sealhulgas selle e-õppe komponenti, ning suurendatakse riikliku ametialase aususe ameti muud tegevus- ja analüüsisuutlikkust, muu hulgas riikliku ametialase aususe ameti organisatsioonilise struktuuri ümberkujundamise kaudu olemasoleva personali ja palgafondi piires, ning parandatakse varade ja huvide konflikti deklaratsioonide ja kontrolli õigusraamistikku, sealhulgas andes vajalikud ametlikud load ja kviteerides aususeinspektorite kontrollimenetluste korral juriidilistelt isikutelt saadud elektroonilisi päringuid/andmeid.
            
            
               ·Tagatakse pangapettusega seotud vara tagasivõitmise strateegia tõhus rakendamine, järelevalve ja ajakohastamine.
            
            
               ·Tugevdatakse kuritegeliku vara tagasivõitmise ameti suutlikkust ja võimekust ning parandatakse kuritegeliku vara arestimisel, konfiskeerimisel, haldamisel ja lõplikul tagasivõitmisel saavutatud tulemusi.
            
         
         
            
               ·Edendatakse parimaid tavasid laiendatud konfiskeerimise kohaldamisel suurkorruptsiooni, raske ja organiseeritud kuritegevuse ning rahapesu juhtumite puhul.
            
            
               ·Tagatakse uue riikliku korruptsioonivastase strateegia kui kõigil tasanditel korruptsiooni ennetamise ja selle vastu võitlemise põhivahendi heakskiitmine ja rakendamine. 
            
            
               ·Jätkatakse teadlikkuse suurendamist korruptsiooni eri vormide ja liikide ning nende ärahoidmise kohta.
            
            
               ·Tõhustatakse kõrgete ametnike korruptsioonijuhtumite uurimise ja nende eest vastutusele võtmise süsteemi, tagades kohtumenetluste läbipaistvuse ja erapooletuse, muu hulgas luues avatud meediakajastuse jaoks vajalikud tingimused. Seoses sellega peaks korruptsioonijuhtumeid käsitlev prokuratuur keskenduma suurkorruptsioonile ja suurendama oma suutlikkust selle vastu võidelda.
            
            
               ·Korruptsioonijuhtumeid käsitlev prokuratuur peaks edendama rahvusvahelist õiguskoostööd oma välispartneritega suurkorruptsiooni ja rahapesu juhtumite uurimisel, pidades eelkõige silmas kuritegude rahvusvahelist mõõdet.
            
            
               ·Korruptsioonivastases võitluses saavutatakse konkreetsemaid tulemusi, parandades seda põhjendatud uurimiste, aga ka hoiatavamate sanktsioonide ja süüdimõistvate otsuste täideviimise abil, eelkõige kõrgete ametnike puhul.
            
            
               ·Tagatakse tõhus koostöö asjaomaste ELi institutsioonide ja asutustega, sealhulgas Euroopa Pettustevastase Ametiga (OLAF), ja nende abistamine ELi vahendite haldamise ja kontrolliga seotud kohapealsetes kontrollides ja inspekteerimistel ning koostöö Euroopa Prokuratuuriga ja tema abistamine liidu finantshuve kahjustavate kuritegude uurimisel ja nende eest süüdistuse esitamisel.
            
            
               ·Jätkatakse Moldova Vabariigi õigusaktide ühtlustamist ELi pettustevastase võitluse valdkonna õigustikuga ning rakendatakse ELi õigusaktide sätteid, nagu on ette nähtud assotsieerimislepingu asjaomastes lisades.
            
            
               Võitlus rahapesu, terrorismi rahastamise ja finantskuritegevuse vastu
            
            
               ·Tagatakse rahapesu ja terrorismi rahastamise vastase võitluse õigusraamistiku nõuetekohane rakendamine ja täielik järgimine kooskõlas asjakohase ELi õigusraamistiku ja rahapesuvastase töökonna (FATF) standarditega.
            
            
               ·Võetakse MONEYVALi poolt vastastikuse hindamise protsessi viiendas voorus antud soovituste rakendamise järelmeetmeid. 
            
            
               ·Võetakse vastu ajakohastatud riikliku rahapesu ja terrorismi rahastamise vastase võitluse strateegia ning tagatakse selle tõhus rakendamine, et parandada rahapesu ja terrorismi rahastamise tõkestamise süsteemi kooskõlas MONEYVALi ja FATFi soovitustega.
            
            
               ·Tugevdatakse veelgi rahapesu andmebüroo suutlikkust ja võimekust ning tagatakse selle hea koostöö partneritega ELi liikmesriikides.
            
            
               ·Tagatakse läbipaistvus, rakendades juriidilise isiku registreerimisel tõhusat tuvastamist tegelike tulusaajate registris tehtava sidusa isikusamasuse kontrolliga, 
            
            
               (a)
            
            
               (b)tagades üldsuse juurdepääsu tegelike tulusaajate registri põhiandmetele ja juriidiliste isikute põhiandmetele,
            
            
               (c)tagades riiklikele õiguskaitseasutustele ja kuritegeliku vara tagasivõitmisega tegelevatele ametnikele ELi ja FATFi nõuete kohaselt veebipõhise juurdepääsu maksekontode registrile.
            
            
               ·Tugevdatakse rahvusvahelist õigus- ja operatiivkoostööd ühiste uurimisrühmade, vastastikuse õigusabi ja rakkerühma mehhanismide kaudu, et tagada kõrgema tasandi rahapesujuhtumite tõhus ja tulemuslik riikidevaheline (piiriülene) uurimine.
            
            
               Organiseeritud kuritegevuse ennetamine ja selle vastu võitlemine
            
            
               ·Töötatakse välja uus ja terviklik poliitikadokument organiseeritud kuritegevuse ennetamise ja selle vastu võitlemise kohta, tuginedes eelmisele, 2011.–2019. aasta strateegiale.
            
         
         
            
               ·Luuakse paralleelne finantsuurimise süsteem, mis keskendub organiseeritud kuritegevusest saadud vara tuvastamisele, arestimisele ja konfiskeerimisele, ning arendatakse seda tulemuslikult.
            
            
               ·Töötatakse koos Europoli, Eurojusti ja teiste rahvusvaheliste partneritega välja tõhus koostöösüsteem organiseeritud kuritegelike rühmituste uurimiseks ning organiseeritud kuritegevuse loodud ja välismaal asuva vara tuvastamiseks, arestimiseks ja konfiskeerimiseks.
            
            
               ·Tegeldakse ühtlustamisega, et tagada maksu- ja majanduskuritegude alaste pädevuste kõige tõhusam jaotus eri ametiasutuste vahel.
            
            
               ·Suurendatakse Moldova ametiasutuste osalemist Ida-Euroopa organiseeritud kuritegevuse analüüsiprojektis.
            
            
               ·Arendatakse kohtuekspertiisi keskuse suutlikkust ja võimekust kooskõlas Euroopa normide ja parimate tavadega kohalikul ja riiklikul tasandil.
            
            
            
            
               Politsei/õiguskaitse
            
            
               ·Töötatakse välja uus poliitikadokument avaliku korra ja julgeoleku kohta, milles määratakse kindlaks asjaomaste institutsioonide (sealhulgas politsei ja karabinjeeride) ülesanded ja volitused siseministeeriumi haldusalas, võttes arvesse olemasolevaid probleeme ja häid rahvusvahelisi tavasid.
            
            
               ·Edendatakse operatiiv- ja strateegilist koostööd Europoliga, sealhulgas jagades operatiiv- ja strateegilist teavet.
            
            
               ·Osaletakse aktiivsemalt ELi poliitikatsüklis, milles käsitletakse organiseeritud ja rasket rahvusvahelist kuritegevust, ja EMPACTis. 
            
            
               ·Jätkatakse ulatuslikku politseireformi kooskõlas Euroopa normide ja parimate tavadega, et veelgi täiustada riiklikul ja kohalikul tasandil kättesaadavat, aruandekohustuslikku, tõhusat, läbipaistvat, korruptsioonivaba, professionaalset ja piisavalt rahastatud politseiteenistust.
            
            
               ·Suurendatakse aruandekohustust ning tagatakse, et politseile ei avaldata lubamatut mõju.
            
            
               ·Tõhustatakse koostalitlusvõime ja andmevahetuse abil finantsteabe-, politsei-, finantsuurimis-, maksu- ja tolliasutuste ja -üksuste operatiivkoostööd (koostegutsemisvõimet), näiteks individuaalselt kohandatud andmevahetuskokkulepete alusel. Operatiivkoostöö hõlbustamiseks tuleks ametisse nimetada asutustevahelised kontaktametnikud. Tuleks kaaluda ajutisi töötajate vahetusi koolituseesmärgil.
            
            
               ·Jätkatakse ühise õiguskaitsekoolituse keskuse arendamist „Stefan cel Mare“ akadeemia funktsionaalselt iseseisva üksusena, et tagada piisav baaskoolitus ja erialane täienduskoolitus, sealhulgas vajaduse korral erikoolitus. Tuginedes Moldova Vabariigi ja Euroopa Politseikolledži (CEPOL) vahel 2012. aastal kokku lepitud töökorrale, arendab ühine õiguskaitsekoolituse keskus tihedaid tegevusalaseid sidemeid CEPOLi ja ELi liikmesriikide politsei koolitusasutustega.
            
            
               Ebaseaduslikud uimastid
            
            
               ·Jätkatakse koostööd uimastiennetuse valdkonnas piirkondlike projektide ja programmide kaudu ning viies uimastipoliitika täielikult vastavusse ELi seisukohtadega. Tagatakse 2020.–2027. aasta riikliku uimastitevastase strateegia rakendamine ja täielik osalemine programmis „EU4Monitoring Drugs“, mida viib ellu Euroopa Narkootikumide ja Narkomaania Seirekeskus.
            
            
               ·Luuakse riikliku uimastitevastase võitluse amet ja rakendatakse see tööle.
            
            
               Inimkaubandus
            
            
               ·Tagatakse inimkaubanduse tõkestamise ja selle vastu võitlemise riikliku strateegia (2018–2023) jätkuv rakendamine.
            
         
         
            
               ·Suurendatakse õiguskaitse-, prokuratuuri- ja kohtuasutuste suutlikkust, et tagada koostöö ELi ametite ja liikmesriikidega inimkaubanduse tõkestamisel ja selle vastu võitlemisel.
            
            
               ·Suurendatakse suutlikkust tagada varajane tuvastamine ning tõhus ja nõuetekohane abi ja tugi kõigile inimkaubanduse ohvritele või võimalikele ohvritele, sealhulgas õiguslik, meditsiiniline, psühholoogiline ja sotsiaalne abi kutseasutuste / valitsusväliste organisatsioonide kaudu, võttes arvesse soopõhist ja laste suhtes tundlikku lähenemisviisi.
            
            
               Küberkuritegevus
            
            
               ·Suurendatakse jõupingutusi küberkuritegevusevastases võitluses ja luuakse muu hulgas Budapesti konventsiooniga kooskõlas olev terviklik õigus- ja institutsiooniline raamistik.
            
            
               ·Suheldakse ELi partnerinstitutsioonidega koolitussuutlikkuse alal ja küberkuritegevusevastase võitluse tehnilise võimekuse loomiseks.
            
            
               Küberturvalisus 
            
            
               ·Tagatakse selliste meetmete rakendamine, mis on seotud Moldova Vabariigi 2019.–2024. aasta infoturbestrateegia küberturvalisuse komponendi ja sellega seotud tegevuskavaga.
            
            
               ·Tugevdatakse küberturvalisust, võttes siseriiklikku õigusesse üle Euroopa Parlamendi ja nõukogu 6. juuli 2016. aasta direktiivi (EL) 2016/1148 meetmete kohta, millega tagada võrgu- ja infosüsteemide turvalisuse ühtlaselt kõrge tase kogu liidus (küberturvalisuse direktiiv).
            
            
               ·Luuakse riiklik infoturbeintsidentidega tegelev rühm (CERT) ja määratakse ametisse selle liikmed ning küberturvalisuse tagamisega tegelevate asutuste vahel kehtestatakse selge tööjaotus ja volituste jaotus.
            
            
               ·Töötatakse välja lähenemisviis koostöö tõhustamiseks küberjulgeoleku valdkonnas, vahetades teavet ja parimaid tavasid, eelkõige seoses ELi 5G küberturvalisuse meetmepaketi lähenemisviisi järgimise kohta. 
            
            
               Andmekaitse 
            
            
               ·Jätkatakse isikuandmete kaitse valdkonnas siseriikliku õigusraamistiku ühtlustamist liidu õigusaktidega, keskendudes eelkõige Euroopa Parlamendi ja nõukogu määrusele nr 2016/679 ja Euroopa Parlamendi ja nõukogu direktiivile 2016/680.
            
            
               ·Jätkatakse kõikides valdkondades isikuandmete kaitset reguleeriva õigusraamistiku rakendamist, et tagada kõrgetasemeline andmekaitse vastavalt Euroopa ja rahvusvahelistele õigusaktidele ja normidele.
            
            
               Liikuvus, ränne, varjupaik ja piirihaldus
            
            
               3–4 aasta jooksul
            
            
               ·Tagatakse kõigi viisanõude kaotamise kriteeriumide ning viisanõudest vabastamise peatamise korra aruannetes esitatud komisjoni soovituste järjepidev täitmine.
            
            
               ·Jätkuvalt tagatakse ELi ja Moldova Vabariigi tagasivõtulepingu tõhus rakendamine.
            
            
               ·Tugevdatakse operatiivkoostööd, et kiiresti vähendada Moldova kodanike poolt Schengen+ alal esitatud alusetute varjupaigataotluste arvu. 
            
            
               ·Jätkatakse viisavaba reisimisega kaasnevate õiguste ja kohustuste teemaliste teabekampaaniate ja teadlikkuse suurendamise ürituste korraldamist. 
            
            
               ·Tugevdatakse veelgi piirihaldust, sealhulgas asjaomaste riiklike asutuste (nt piirivalve ja toll) tõhusat koostööd, ning säilitatakse piirikontrolli ja piirivalve kõrge kvaliteet.
            
         
         
            
               ·ELi ja Moldova Vabariigi piiril tõhustatakse piirihaldusalast operatiivkoostööd ning parandatakse selleks muu hulgas strateegilise ja operatiivteabe vahetamist. 
            
            
               ·Jätkatakse koostöö tugevdamist Euroopa Piiri- ja Rannikuvalve Ametiga (Frontex), sealhulgas koostööd integreeritud piirihalduse valdkonnas, koolitustes, piirkonnast pärit vaatlejate osalemisel ühisoperatsioonides ja teabevahetuses idapartnerluse riskianalüüsi võrgustiku kaudu.
            
            
               ·Töötatakse välja uus rände ja varjupaiga valdkonna strateegilise arengu käsitus, et täita riiklikus arengustrateegias esitatud valitsuse eesmärgid ja üleilmse rändekokkuleppe eesmärgid. 
            
            
               ·Valmistatakse ette ja rakendatakse uus rände- ja varjupaigapoliitika dokument (tuginedes varasemast, 2011.–2020. aasta strateegiast saadud kogemustele ja praegustele väljakutsetele).
            
            
               ·Jätkatakse abi osutamist Moldova Vabariigi kodanike taasintegreerimiseks ja töötatakse välja uus poliitikadokument, et toetada välismaalt tagasipöörduvate Moldova kodanike taasintegreerimist (tuginedes esilekerkivatele vajadustele ja 2017.–2020. aasta tegevuskava rakendamisel saadud kogemustele) ning haavatavatesse ja marginaliseeritud kogukondadesse kuuluvate inimeste integreerimist, tegeldes samal ajal ebaseadusliku rände algpõhjustega nendes konkreetsetes rühmades.
            
            
               ·Jätkatakse praktilise koostöö arendamist ELi ja Moldova Vabariigi liikuvuspartnerluse raames.
            
            
               ·Tõhustatakse teabevahetust uues rände- ja varjupaigaleppes kavandatud raamistikus.
            
            
               7 aasta jooksul
            
            
               ·Jätkatakse ka edaspidi piisava taristu, tehnilise varustuse, IT-süsteemide, rahaliste vahendite ja inimressursi pakkumist vastavalt Moldova Vabariigi integreeritud piirihalduse strateegiale ja tegevuskavale.
            
            
               ·Koostatakse ja rakendatakse neljas riikliku integreeritud piirihalduse poliitikadokument (eelmise 2018.–2023. aasta strateegia õppetundide alusel).
            
            
               ·Parandatakse olemasolevat taristut (sealhulgas kinnipidamiskeskusi) ja vastutavate asutuste isikkoosseisu komplekteerimist, et tagada ebaseaduslikult riigis elavate ja/või sealt läbi sõitvate kolmandate riikide kodanike tõhus tagasisaatmine Moldova Vabariigi territooriumilt ning haldusarestis viibivate sisserändajate inimõiguste austamine.
            
            
               ·Jätkatakse olemasoleva integratsiooniraamistiku tugevdamist integratsioonikeskuste kaudu ja eelkõige edendatakse haavatavatesse ja marginaliseeritud kogukondadesse kuuluvate inimeste integreerimist ning tegeldakse ebaseadusliku rände algpõhjustega nendes konkreetsetes rühmades.
            
            
               ·Jätkuvalt rakendatakse tõhusalt varjupaigaalaseid õigusakte, milles nähakse ette kindel raamistik rahvusvahelist kaitset vajavate isikute kaitseks, ja selleks tugevdatakse varjupaigataotlejate vastuvõtukeskuse taristut.
            
            
               ·Diasporaa valdkonnas rakendatakse terviklikku lähenemisviisi ning suurendatakse riigi ja kohalike omavalitsuste suutlikkust diasporaaga seotud küsimustes. 
            
            
               ·Töötatakse välja tõhusamad viisid seadusliku ja korduvrände edendamiseks, sealhulgas tööjõurände kavad, austades kehtivaid riiklikke õigusakte ja pädevusi ning kõigi võõrtöötajate inimõigusi.
            
            
               Õiguskoostöö
            
            
               ·Tugevdatakse Moldova Vabariigi ja Eurojusti koostööd.
            
            
               ·Ühinetakse mitmepoolsete konventsioonidega, mis käsitlevad õigusalast koostööd tsiviilasjades, eelkõige 1970. aasta konventsiooniga tsiviil- ja kaubandusasjades välisriigis tõendite kogumise kohta, ning rakendatakse neid. 
            
            
               ·Töötatakse selle nimel, et ühineda mitmepoolsete lastekaitse konventsioonidega, eelkõige Haagi rahvusvahelise eraõiguse konverentsi konventsioonidega perekonnaõiguse kohta, näiteks 1996. aasta konventsiooniga vanemliku vastutuse ja lastekaitsemeetmetega seotud kohtualluvuse, kohaldatava seaduse, tunnustamise, kohtuotsuste täitmise ja koostöö kohta ning 2007. aasta konventsiooniga laste ja teiste pereliikmete elatise rahvusvahelise sissenõudmise kohta, ja neid rakendada, tuginedes kavandatavate teostatavusuuringute tulemustele.
            
            
               
            
         
         
            
               IV. Majanduskoostöö ja valdkondlik koostöö
            
            
               Lepinguosalised teevad koostööd majandusarengu ja majandusintegratsiooni edendamiseks tihedama valdkondliku koostöö kaudu. Moldova Vabariik teavitab ELi korrapäraselt ühtlustamise seisust spetsialiseerunud allkomiteede kaudu ning vajaduse korral ja mõlema lepinguosalise nõusolekul annab EL abi ja eksperditeadmisi, et aidata Moldova Vabariiki selles protsessis.
            
            
            
               1.Kliimameetmed
            
            
               Lepinguosalised teevad koostööd, et süvendada kliimamuutustealast dialoogi ja koostööd järgmistel eesmärkidel.
            
            
               3–4 aasta jooksul
            
            
               ·Teha Moldova Vabariigiga koostööd, et töötada välja ja rakendada pikaajaline poliitikadokument vähese kasvuhoonegaaside heite kohta, mis kajastab Euroopa rohelise kokkuleppe kogu majandust hõlmavat lähenemisviisi.
            
            
               ·Jätkata koostööd Moldova Vabariigiga ja tema abistamist Euroopa rohelise kokkuleppe eesmärkide ülevõtmisel. 
            
            
               ·Teha koostööd kodanikuühiskonna, noorte ja kohalike sidusrühmadega, et peavoolustada teadlikkust kliimamuutuste mõjust, mis peaks käitumises kaasas tooma positiivseid muutusi. 
            
            
               ·Jätkata õigusaktide ühtlustamist assotsieerimislepingus nimetatud ELi kliima-alaste õigusaktidega, samuti energiaühenduse kontekstis.
            
            
               ·Teha koostööd Pariisi kokkuleppe rakendamiseks.
            
            
               ·Püüda muuta COVID-19-järgsete majanduse keskkonnahoidliku taastamise meetmete raames majandus kliimamuutustele vastupanuvõimelisemaks ja keskkonnahoidlikumaks ning saavutada keskkonna- ja kliimaeesmärgid.
            
            
               7 aasta jooksul
            
            
               ·Teha Moldova Vabariigiga koostööd heitkogustega kauplemise süsteemi ja muude CO2 hinnastamise mehhanismide väljatöötamisel.
            
            
               ·Teha Moldova Vabariigiga koostööd, et saavutada 2050. aastaks riigi majanduse kliimaneutraalsus. 
            
            
            
               2.Keskkond
            
            
               Lepinguosalised teevad koostööd järgmiste eesmärkide saavutamiseks.
            
            
               3–4 aasta jooksul
            
            
               ·Jätkata ELi keskkonnaalaste õigusaktide ühtlustamist asjakohaste poliitikadokumentide, õigusaktide ja teiseste õigusaktidega, eelkõige jäätmekäitluse, reovee puhastamise, kestliku veemajanduse, tööstussaaste, kemikaalide, looduskaitse, metsade arendamise ja majandamise, õhukvaliteedi ja kliimamuutuste valdkonnas.
            
         
         
            
               ·Viia lõpule sektori institutsiooniline reform, et luua usaldusväärne keskkonnahaldus, millel on vajalikud eelarveeraldised ja personal ELi keskkonnaõigustiku rakendamiseks ja selle täitmise tagamiseks. Arendada ja rakendada keskkonnavaldkonnas majandusvahendeid.
            
            
               ·Teha Moldova Vabariigiga koostööd rohelise ja ringmajanduse arendamisel ning loodusvarade kestliku majandamise tagamisel, aidates sellega kaasa Euroopa rohelise kokkuleppe eesmärkide saavutamisele.
            
            
               ·Algatada keskkonnajuhtimis- ja -auditeerimissüsteemi (EMAS) edendamise protsess, et julgustada organisatsioone ja avaliku sektori asutusi parandama oma keskkonnaalaseid ja kestliku arengu tulemusi.
            
            
               ·Teha koostööd selliste mitmepoolsete keskkonnalepingute rakendamisel, milles EL ja Moldova Vabariik on osalised.
            
            
               ·Teha koostööd sellistes konkreetsetes valdkondades nagu taasmetsastamine, metsastamine ja kestliku metsamajanduse kiirendamine, elurikkuse kaitse ja kaitsealade asjakohane majandamine.
            
            
               ·Teha koostööd, et parandada Moldova Vabariigi veevarude majandamist piiriüleses kontekstis, järgides ELi tasandi parimaid tavasid.
            
            
               ·Teha vajaduse korral koostööd sellise poliitika rakendamisel, mille eesmärk on tagada Dnestri jõe veeressursside kestlik majandamine vesikonna tasandil.
            
            
               ·Luua hästi toimiv keskkonnaküsimustega tegelev kodanikuühiskonna võrgustik, mis suudab otsustusprotsessis tulemuslikult osaleda.
            
            
               ·Tagada keskkonnaalaste õigusaktide tõhus täitmine.
            
            
               7 aasta jooksul
            
            
               ·Teha Moldova Vabariigiga koostööd, et liikuda kaasaegse, ressursitõhusa ja konkurentsivõimelise majanduse ülesehitamise suunas kooskõlas vähese heitega ringmajanduse arengu põhimõtetega ja Euroopa rohelise kokkuleppe eesmärkidega, sealhulgas lõimides keskkonnaküsimused kõikidesse majandussektoritesse.
            
            
            
               3.Digimajandus ja -ühiskond
            
            
               Lepinguosalised teevad vajaduse korral koostööd, et ELi ja Moldova Vabariigi assotsieerimislepingu asjaomastes lisades nimetatud ELi õigusaktid õigeaegselt ja täielikult rakendada. Peale selle teevad lepinguosalised koostööd, et tugevdada digitaalsete turgude ühtlustamist ELiga ja idapartnerluse riikide vahel ning edendada asjakohaseid riiklikke algatusi Moldova Vabariigis. Lepinguosalised soodustavad ELi kosmoseprogrammi, eelkõige Galileo, Copernicuse ja Euroopa Geostatsionaarse Navigatsioonilisasüsteemi (EGNOS) pakutavate tasuta ja avatud andmete ja teenuste kasutuselevõttu, millel on oluline potentsiaal digimajanduses ja tõenduspõhises poliitikakujundamises. Lepinguosalised teevad koostööd järgmiste eesmärkide saavutamiseks.
            
            
               3–4 aasta jooksul
            
            
               ·Jätkata Moldova õigusaktide ühtlustamist ELi õigusaktidega elektroonilise side ja ruumiandmete taristu valdkonnas.
            
            
               ·Teha tööd selle nimel, et saavutada elektrooniliste usaldusteenuste võimalik vastastikune tunnustamine ELiga, mis on projekti „EU4Digital“ peamine väljund.
            
            
               ·Rakendada Moldova Vabariigis piirkondlikku rändlusteenuse lepingut ja kuue idapartnerluse riigi vahelist piirkondlikku raadiospektrilepingut.
            
            
               ·Rakendada Moldova Vabariigis riikliku lairibaühenduse strateegia kooskõlas ELi õigusaktide ja parimate tavadega, eelkõige digitaristute turvalisuse osas.
            
            
               ·Toetada e-valitsuse tegevuskava rakendamist, pöörates erilist tähelepanu kodanikele ja ettevõtjatele pakutavatele piiriülestele e-teenustele, mis on projekti „EU4Digital“ oluline väljund.
            
         
         
            
               7 aasta jooksul
            
            
               ·Edendada Moldova Vabariigis digimajandust, eelkõige digioskusi, IKT-haridust, kosmosepõhiste andmete ja teenuste kasutuselevõttu, digitaalset innovatsiooni, idufirmade ökosüsteeme ja küberturvalisust.
            
            
               ·Hõlbustada digipöörde saavutamiseks digitaalset juhtimist ruumiandmete standardimise kaudu vastavalt ELi parimatele tavadele.
            
            
            
            
            
               4.Haridus, koolitus, noored ja sport
            
            
               Lepinguosalised teevad koostööd, et haridus- ja koolitussüsteeme üldiselt ajakohastada ja nende kvaliteeti suurendada. See koostöö hõlmab järgmist.
            
            
               ·Jätkatakse haridusreformide läbiviimist, et anda haridust tulemuslikumalt ja sobivamalt.
            
            
               ·Töötatakse välja ja rakendatakse uus riiklik haridusstrateegia „Haridus 2030“ ja selle rakendusprogramm.
            
            
               ·Digitaliseeritakse hariduse andmine. Viiakse innovatsioon ja digioskused kõigisse õpikeskkondadesse.
            
            
               ·Ühendatakse ja lõimitakse haridus, teadusuuringud ja innovatsioon paremini, et toetada Moldova Vabariigi majanduslikku ja sotsiaalset arengut.
            
            
               ·Julgustatakse rakendama kutsehariduses ja -koolituses strateegilist lähenemisviisi, et tagada selle kättesaadavus, kvaliteet ja asjakohasus.
            
            
               ·ELi programmide ja algatuste kaudu tugevdatakse koostööd ning suurendatakse suutlikkust ja liikuvust ning soodustatakse Moldova Vabariigi aktiivset osalemist Erasmus+ ja Euroopa solidaarsuskorpuse programmides.
            
            
               ·Parandatakse õpetajate põhi- ja täiendkoolituse kvaliteeti, suurendatakse õpetajakarjääri atraktiivsust ning suurendatakse õpetajate karjäärivõimalusi.
            
            
               ·Parandatakse õppematerjalide, sealhulgas uute õppekavadega kohandatud õpikute kvaliteeti.
            
            
               ·Tugevdatakse noortepoliitikat käsitlevat strateegilist lähenemisviisi, tõhustatakse vahetusi ja koostööd mitteformaalse hariduse valdkonnas.
            
            
               ·Täiustatakse kaasavat haridust ja koolitust kõikidel tasanditel.
            
            
               ·Luuakse elukestva õppe ökosüsteem, mis sisaldab eelnevate töökogemuste funktsionaalset valideerimist. 
            
            
               Osana üldistest jõupingutustest haridussüsteemi kvaliteedi ja asjakohasuse parandamiseks ning tihedamate sidemete loomiseks tööturuga teevad lepinguosalised koostööd järgmiste eesmärkide täitmiseks.
            
         
         
            
               3–4 aasta jooksul
            
            
               ·Jätkatakse kutse- ja ülikoolihariduse, sealhulgas meditsiinihariduse kohandamist Euroopa miinimumnõuetega.
            
            
               ·Korraldatakse Moldova ülikoolid, eelkõige pedagoogilised ülikoolid ümber, et optimeerida ressursse ning muuta õpingute asjakohasust ja sisu.
            
            
               ·Tugevdatakse kvaliteedikontrolli süsteemi, sealhulgas rahvusvahelisemate hindamiste kaudu.
            
            
               ·Jätkatakse korruptsioonivastaste meetmete tugevdamist kõigis valdkondades.
            
            
               ·Lõimitakse koolipõhine kutseharidus ja -koolitus ning duaalne kutseõpe, et suurendada asjakohasust ja tööalast konkurentsivõimet.
            
            
               ·Korraldatakse täielik uutele õppekavadele vastav õpetajakoolitustsükkel.
            
            
               ·Luuakse usaldusväärne haridusandmebaas, et oleks võimalik ellu viia tõenduspõhiseid reforme, mille järel hinnataks võetud meetmeid.
            
            
               ·Ajakohastatakse haridusvaldkonna poliitikaraamistikku vastavalt saadud kogemustele.
            
            
               ·Jätkatakse kõigi hariduse juhtimisega seotud haldusasutuste ja ametite institutsioonilise suutlikkuse suurendamist.
            
            
               Lepinguosalised teevad koostööd ka järgmiste eesmärkide saavutamiseks.
            
            
               ·Vahetatakse teavet ja häid tavasid spordi ja kehalise aktiivsuse valdkonnas, keskendudes tervislikele eluviisidele, keskkonnale, spordi sotsiaalsetele ja hariduslikele väärtustele ning heale juhtimistavale spordis.
            
            
               ·Jätkatakse koostööd iga-aastasel Euroopa spordinädalal. 
            
            
            
               5.Rahvatervis
            
            
               Lepinguosalised teevad koostööd järgmiste eesmärkide saavutamiseks.
            
            
               ·Töötatakse välja uus tervishoiupoliitika dokument, mis sisaldab e-tervise komponenti, et parandada tervishoiuteenuste kättesaadavust ja kvaliteeti.
            
            
               ·Käsitletakse tervise soolisi aspekte, võttes eelkõige arvesse naistele eriomaseid terviseriske ja haigusi.
            
            
               ·Töötatakse välja ja rakendatakse mitmeaastane riiklik rahvatervise arendamise kava. 
            
            
               ·Rakendatakse uus mittenakkuslike haiguste ennetamise ja tõrje riiklik programm, et vähendada haiguskoormust ja riskitegurite esinemissagedust ning parandada haiguste tõrjet vastavalt kestliku arengu tegevuskavale 2030. 
            
         
         
            
               ·Suurendatakse terviseteadlikkust ning võimestatakse kogukondi ja elanikke, et nad võtaksid omaks tervislikuma elustiili.
            
            
               ·Tugevdatakse koostööd rahvatervise valdkonnas, eelkõige selleks, et parandada valmisolekut pandeemiaks ja rahvusvaheliste tervise-eeskirjade rakendamist, ning tugevdatakse tervishoiusüsteeme.
            
            
               ·Jätkatakse ELi õigusaktide ühtlustamist nakkushaiguste ning siirdamiseks ettenähtud inimelundite kvaliteedi ja ohutuse valdkonnas. 
            
            
               ·Valmistatakse ette ja alustatakse inimtervishoius kasutatavate ravimite tehniliste nõuete rahvusvahelise ühtlustamisnõukogu (ICH) suuniste rakendamist.
            
            
            
               6.Majandusareng ja turuvõimalused
            
            
               Lepinguosalised teevad koostööd, et toetada Moldova Vabariiki täielikult toimiva turumajanduse loomisel ning oma poliitika järkjärgulisel ELi poliitikaga paremini vastavusse viimisel kooskõlas makromajandusliku stabiilsuse, riigi rahanduse usaldusväärsuse, tugeva finantssüsteemi ja kestliku maksebilansi juhtpõhimõtetega. Koostöö aitab eelkõige kaasa järgmiste eesmärkide saavutamisele. 
            
            
               ·Jälgida makromajanduslikku arengut, arutada peamisi poliitilisi probleeme ja vahetada teavet parimate tavade kohta, tugevdades korrapärast dialoogi makromajanduse teemal, et parandada majanduspoliitika kujundamise kvaliteeti.
            
            
               ·Jätkata Moldova Keskpanga ja riikliku finantsturgude komisjoni sõltumatuse, reguleerimisvolituste ja suutlikkuse suurendamist finantssektori reguleerimise ja järelevalve poliitika valdkonnas, et tagada finantssektori usaldusväärsus.
            
            
               ·Jagada ELi kogemusi raha- ja vahetuskursipoliitika alal, sealhulgas euro rahvusvahelise rolli teemal, et veelgi suurendada Moldova Vabariigi suutlikkust nimetatud valdkondades.
            
            
               ·Tugevdada riigi omandipoliitikat, et suurendada riigi omandis olevate ettevõtete tõhusust ja vähendada eelarveriske ning erastada avatult, konkurentsivõimeliselt ja läbipaistvalt kooskõlas ELi parimate tavadega.
            
            
               ·Täita ühtse euromaksete piirkonnaga (SEPA) ühinemise kriteeriumid.
            
            
               ·Parandada institutsioonilist suutlikkust, tõhusust, läbipaistvust ja konkurentsi reguleerivat raamistikku.
            
            
            
               7.Äriühinguõigus, raamatupidamine ja auditeerimine ning ühingujuhtimine
            
            
               Lepinguosalised teevad koostööd, et valmistada Moldova Vabariiki ette assotsieerimislepingu asjaomastes lisades nimetatud liidu ja rahvusvaheliste õigusaktide rakendamiseks eelkõige järgmistel eesmärkidel. 
            
            
               ·Ühtlustada Moldova Vabariigi auditeerimise ja raamatupidamise alased õigusaktid assotsieerimislepingu II lisas loetletud ELi ja rahvusvaheliste õigusaktidega.
            
            
               ·Vahetada lepinguosaliste vahel kokku lepitud vormis ajakohast, asjakohast ja täpset teavet kehtivate õigusaktidega seotud olukorra ja ELi õigusele vastavuse kohta, et rakendada ELi õigust vastavalt kokku lepitud ajakavale.
            
            
               ·Teha kindlaks valdkonnad, kus tuleks pakkuda koolitusi, suurendada suutlikkust ning jagada eriteadmisi.
            
            
               ·Jätkata inspektuuride ja mitmesuguste kontrolliasutuste süsteemi reformi elluviimist, et suurendada tõhusust ja vähendada korruptsiooni ulatust, pidades silmas lõppeesmärki parandada ettevõtluskeskkonda ning tõhustada õigusaktide ja standardite täitmist. 
            
         
         
            
               ·Arendada äriühinguõiguse, raamatupidamise ja auditeerimise ning ühingujuhtimisega tegelevate Moldova Vabariigi riigiasutuste haldussuutlikkust.
            
            
               ·Alustada arutelusid äriühingute tegelike tulusaajate registri loomiseks.
            
            
               ·Parandada õigusraamistikku, mis reguleerib ettevõtete maksejõuetuse lahendamist / ettevõtete sulgemist.
            
            
            
               8.Tööhõive, sotsiaalpoliitika ja võrdsed võimalused
            
            
               Lepinguosalised teevad koostööd, et tagada kõigile inimväärne töö ja õiglased töötingimused, suurendavad võrdseid võimalusi ja juurdepääsu tööturule ning võitlevad vaesuse ja sotsiaalse tõrjutuse vastu. Lepinguosalised teevad inimväärse töö ja õiglaste töötingimuste tagamiseks järgmist koostööd.
            
            
               3–4 aasta jooksul
            
            
               ·Assotsieerimislepingus ette nähtud ajakava kohaselt ühtlustatakse Moldova õigusaktid täielikult ELi õigusaktidega, mis käsitlevad töötajate õigusi ning tööohutust ja töötervishoidu, ning tagatakse Rahvusvahelise Tööorganisatsiooni (ILO) standardite järgimine.
            
            
               ·Luuakse töötervishoiu ja tööohutuse ning töötaja õiguste ja töötingimuste jaoks tõhus tööinspektsioonisüsteem ning viiakse see kooskõlla ILO standarditega (õiguslik raamistik ja suutlikkus).
            
            
               ·Töötatakse välja toimimisviis deklareerimata töö ja mitteametliku tööhõive vastu võitlemiseks.
            
            
               ·Tugevdatakse tööturu vaatlusrühma suutlikkust.
            
            
               ·Tagatakse tõhus sotsiaaldialoog ja kollektiivläbirääkimised. 
            
            
               7 aasta jooksul
            
            
               ·Rakendatakse tõhusalt töötajate õigusi ning töötervishoidu ja tööohutust käsitlevaid õigusakte, eelkõige:
            
            
               –tugevdatakse haldus- ja täitesuutlikkust, eelkõige tööinspektsiooni ja asjaomaseid kohtuorganeid;
            
            
               –koolitatakse sotsiaalpartnereid ja muid asjaomaseid sidusrühmi, nagu kohtunikke jms, ning suurendatakse nende teadlikkust.
            
            
               ·Rakendatakse deklareerimata töö ja mitteametlikku tööhõive vastast toimimisviisi ja jälgitakse selle tulemusi.
            
            
               Võrdsete võimaluste ja tööturule juurdepääsu suurendamine 
            
            
               3–4 aasta jooksul
            
            
               ·Töötatakse välja poliitilised põhimõtted tööturul osalemise suurendamiseks.
            
         
         
            
               ·Täiustatakse poliitilisi lähenemisviise, et toetada noorte tööellu astumist.
            
            
               ·Suurendatakse tööhõive- ja sotsiaalpoliitika väljatöötamise ja rakendamise eest vastutavate riigiasutuste ja institutsioonide, eriti tööturuasutuste ja sotsiaalteenistuste suutlikkust.
            
            
               ·Parandatakse naiste pääsu tööturule ja püütakse saavutada meeste ja naiste võrdõiguslikkus tasustataval tööl, kaitstes sealhulgas nõuetekohaselt rasedaid töötajaid ja tagades sooliselt võrdse töötasu.
            
            
               7 aasta jooksul
            
            
               ·Suurendatakse tööhõive- ja sotsiaalpoliitika väljatöötamise ja rakendamise eest vastutavate riigiasutuste ja institutsioonide, eriti tööturuasutuste ja sotsiaalteenistuste suutlikkust.
            
            
               Võitlus vaesuse ja sotsiaalse tõrjutuse vastu
            
            
               3–4 aasta jooksul
            
            
               ·Tagatakse aktiveerimist (tööturul osalemist) toetav sotsiaalkaitsesüsteem ning sotsiaalabi- ja pensioniskeemide piisavus ja jätkusuutlikkus.
            
            
            
               9.Tarbijakaitse 
            
            
               Lepinguosalised teevad koostööd, et valmistuda assotsieerimislepingu asjakohases lisas nimetatud ELi ja rahvusvaheliste õigusaktide rakendamiseks, tegutsedes järgmistel eesmärkidel. 
            
            
               3–4 aasta jooksul 
            
            
               ·Rakendada tarbijakaitseameti mitmeaastane institutsiooniline arengukava. 
            
            
               ·Rakendada riikliku toiduohutusameti mitmeaastane institutsiooniline arengukava. 
            
            
               ·Vaadata läbi tarbijakaitsealase koostöö määruse (EÜ) nr 2006/2004 ülevõtmine, arvestades, et see asendati alates 17. jaanuarist 2020 tarbijakaitsealase koostöö määrusega (EL) 2017/2394, millega kehtestati pädevatele asutustele täiendavad miinimumvolitused ja -nõuded ning muud asjakohased sätted.
            
            
               ·Saavutada nõusolek lisada tarbijavaidluste kohtuvälist lahendamist käsitlev direktiiv 2013/11/EL (tarbijavaidluste kohtuvälise lahendamise direktiiv) nende ELi tarbijakaitse õigusnormide loetellu, millega tuleb saavutada kooskõla.
            
            
               7 aasta jooksul 
            
            
               ·Luua ja käivitada riiklik süsteem, mille eeskujuks on ELi kiire teabevahetuse süsteem ning mis võimaldab riigi sidusrühmadel vahetada tõhusalt teavet toiduks mittekasutatavate ohtlike tarbekaupade kohta ja neid tagasi kutsuda. 
            
            
               ·Tuginedes ELi hinnangule kõnealuse riikliku süsteemi vastavuse kohta üldise tooteohutuse direktiivile, arutavad lepinguosalised võimalikke edasisi samme oma koostöös.
            
            
               ·Luua ja käivitada ELi toidu- ja söödaalase kiirhoiatussüsteemi mudelil põhinev süsteem teabe vahetamiseks ohtlike toidukaupade kohta. 
            
         
         
            
               ·Lõimida erinevad toiduohutusega tegelevad kontrolliüksused (piiripunktid, taime- ja loomatervisega tegelevad asutused ning riiklik põllumajanduskultuuride ja mulla katsetamise ja sertifitseerimise keskus) ühtselt hallatavasse juhtimisinfosüsteemi. 
            
            
               ·Arendada edasi riskipõhiseid juhtimisanalüüsi kontrollimenetlusi toiduainete ja toiduks mittekasutatavate toodete valdkonnas ja neid rakendada. 
            
            
               ·Hinnata perioodiliselt tarbijakaitseameti mitmeaastast institutsioonilist arengukava ja muuta seda vajaduse korral. 
            
            
               ·Hinnata perioodiliselt riikliku toiduohutusameti mitmeaastast institutsioonilist arengukava ja muuta seda vajaduse korral. 
            
            
               ·Jätkata Moldova Vabariigi sanitaar- ja fütosanitaarmeetmete õigusliku ja normatiivse raamistiku ELi õigustikuga vastavusse viimist. 
            
            
               ·Jätkata Moldova Vabariigi õigusaktide järkjärgulist ühtlustamist asjakohaste ELi ja rahvusvaheliste õigusaktidega.
            
            
               ·Soodustada sõltumatute tarbijaühenduste, sealhulgas valitsusväliste tarbijaorganisatsioonide arengut, parandada kontakte tarbijate esindajate vahel ning edendada ametiasutuste ja valitsusväliste organisatsioonide tarbijakaitsealast koostööd.
            
            
               ·Tugevdada haldussuutlikkust tarbijakaitsealaste õigusaktide täitmise tagamisel Moldova Vabariigis, eelkõige pakkudes valitsusametnikele ja muudele tarbijate huve kaitsvatele isikutele koolitust ELi õigusaktide ülevõtmise ning rakendamise ja täitmise kohta.
            
            
            
               10.Statistika
            
            
               Lepinguosalised teevad koostööd, et tagada Moldova Vabariigi riikliku statistikasüsteemi vastavus Eurostati statistikanõuete kogumikus olevatele ELi statistikanormidele ning vastavus Euroopa statistika tegevusjuhisele, milles on esitatud Euroopa statistikasüsteemis kehtivad statistika arendamise, tegemise ja levitamise põhimõtted. Lepinguosalised teevad koostööd eelkõige järgmiste eesmärkide saavutamiseks.
            
            
               3–4 aasta jooksul
            
            
               ·Tagada riikliku statistikaameti ja muude riiklike asutuste (ametliku statistika tegijate) ametialane sõltumatus.
            
            
               ·Arendada riikliku statistikaameti, Moldova Keskpanga ja muude riiklike ametliku statistika tegijate suutlikkust.
            
            
               ·Ajakohastada riikliku statistikaameti ja Moldova Keskpanga infotehnoloogiasüsteeme. Ajakohastamise käigus tuleks (riikliku statistikaameti) IKT-taristu kinnistada kehtivas õigusraamistikus ning võtta statistika tegemisel ja andmete levitamisel kasutusele uued tehnoloogiad ning ajakohased meetodid.
            
            
               ·Tugevdada riikliku statistikasüsteemi koordineerimist, sealhulgas teiste riiklike asutuste (ametliku statistika tegijate) identifitseerimist, heakskiitmist ja formaliseerimist.
            
            
               ·Tugevdada kvaliteedijuhtimist kooskõlas Euroopa kvaliteedistandarditega ja tugevdada riikliku statistikaameti suutlikkust võtta vastu kvaliteedijuhtimissüsteem.
            
            
               ·Töötada välja Euroopa kvaliteedinormide kohased süstemaatilised kvaliteedi hindamise ja aruandluse suunised.
            
            
               ·Standardida vastamiskadude liigitust kõigis leibkondade uuringutes.
            
            
               ·Töötada välja kava statistikaseaduse nende sätete rakendamiseks, mis käsitlevad statistilistel eesmärkidel vajalikku tasuta juurdepääsu haldusandmete allikatele, ning luua ametlikud mehhanismid, et kõrvaldada asjaolud, mis takistavad individuaalsetele andmetele statistilistel eesmärkidel juurdepääsu saamist. 
            
         
         
            
               ·Ajakohastada ja parandada levitamis- ja kommunikatsioonipoliitikat.
            
            
               ·Valmistada ette ja viia läbi rahva ja eluruumide loenduse 2020. aasta voor. 
            
            
               ·Tugevdada veelgi riikliku statistikaameti koolitussuutlikkust, muu hulgas luues pideva statistikakoolituse keskuse.
            
            
            
            
               7 aasta jooksul
            
            
               ·Töötada välja piisavad ja usaldusväärsed andmed, et Moldova Vabariik saaks liituda Euroopa innovatsiooni tulemustabeliga. 
            
            
               ·Hinnata sektoripõhiselt (vähemalt viit) statistilist valdkonda, et selgitada välja, kas need on kooskõlas Euroopa statistikanormidega, ning kohandada andmete koostamist ja levitamist vastavalt soovitustele.
            
            
               ·Tõhustada konfidentsiaalsuspoliitika andmekaitsemenetlusi ja nendega seotud suuniseid kooskõlas statistikaseaduse ja ELi normidega.
            
            
            
               11.Maksusüsteem ja toll
            
            
               Lepinguosalised jätkavad koostööd tolli- ja maksuküsimustes. Koostöö eesmärgid lühikeses ja keskpikas perspektiivis on muu hulgas järgmised.
            
            
               ·Jätkata õigusaktide ühtlustamist tollivaldkonnas, võttes vastu 2021. aasta tolliseadustiku, mis on kooskõlas liidu tolliseadustiku ja muude assotsieerimislepingu XXVI lisas loetletud õigusaktidega.
            
            
               ·Rakendada uus arvutipõhine transiidi andmevahetuse süsteemi 5. etapp ja ühineda ühistransiidiprotseduuri konventsiooniga (praegu ainult vaatlejastaatus).
            
            
               ·Jätkata volitatud ettevõtjate vastastikuse tunnustamise protsessi.
            
            
               ·Rakendada tollimaksust, aktsiisist ja käibemaksust vabastatud aktsiisikaupade (alkohol ja tubakatooted) impordi tõhusat järelevalvesüsteemi. Kavandatavate meetmete elluviimiseks paigaldatakse erimärgiseid ja vähendatakse künniseid, mille alusel loetakse nende kaupade ebaseaduslik üle piiri toimetamine kriminaalvastutuse määramisel kuriteoks. 
            
            
               ·Suurendada maksuameti suutlikkust, et vältida maksuvõlgnevuste kuhjumist, tagada tõhus maksukogumine ning tugevdada maksupettuste ja maksustamise vältimise vastast võitlust.
            
            
               ·Jätkata koostöö arendamist Majanduskoostöö ja Arengu Organisatsiooni (OECD) ja ELi liikmesriikide maksuhalduritega, vahetades uusi kogemusi ja teavet maksustamise valdkonna suundumuste kohta. 
            
            
               ·Tagada, et rakendatakse OECD ülemaailmse foorumi ekspertide soovitusi läbipaistvuse ja teabevahetuse kohta maksuasjades.
            
            
               ·Tagada, et hoitakse jõus tollimaksuvabade kaupluste eeskirjad, mis on täielikult kooskõlas ELi eeskirjadega ja mille kohaselt maksuvabalt võib müüa üksnes reisijatele, kes lahkuvad välismaale õhu- või mereteed pidi.
            
         
         
            
               ·Tugevdada sigarettide salakaubaveo vastases võitluses koostööd Euroopa Pettustevastase Ameti ja Euroopa Prokuratuuriga.
            
            
               ·Vaadata läbi karistusseadustikus ja õigusrikkumiste seadustikus sätestatud karistused ja muuta need rangemaks, et tagada nõuetekohane heidutav mõju salakaubaveo ja maksudest kõrvalehoidumise ennetamisel ja nende vastu võitlemisel.
            
            
               ·Ühineda Maailma Terviseorganisatsiooni tubaka tarbimise leviku vähendamise raamkonventsiooni tubakatoodetega ebaseadusliku kauplemise tõkestamise protokolliga.
            
            
               ·Viia riigi õigusaktid vastavusse ELi õigusega vastavalt assotsieerimislepingu asjaomasele lisale, nimelt käibemaksu ja aktsiisi käsitlevate sätetega.
            
            
               Tubakatooted
            
            
               –Tõsta kooskõlas assotsieerimislepinguga järk-järgult tubakaaktsiis ELi miinimumkünniseni. 
            
            
               Alkoholiaktsiis 
            
            
               –Viia õigusaktid vastavusse alkoholi ja alkohoolsete jookide aktsiisimaksude struktuuri käsitleva ELi direktiiviga, tagades kooskõla ELi struktuuriga.
            
            
               Energiatoodete ja elektrienergia maksustamine 
            
            
               –Viia õigusaktid vastavusse assotsieerimislepingu asjaomase lisa sätetega, tagades vastavuse ELi miinimumkünnisele.
            
            
            
               12.Tööstus- ja ettevõtluspoliitika 
            
            
               Lepinguosalised teevad koostööd, et parandada Moldova Vabariigi ettevõtlus- ja regulatiivkeskkonda ning pakkuda kõikidele ettevõtetele investeerimis- ja äritegevusstiimuleid, pöörates sealjuures erilist tähelepanu VKEdele, sealhulgas mikroettevõtjatele. Muu hulgas tehakse järgmist koostööd.
            
            
               ·Võetakse vastu ja rakendatakse uus VKEde sektori arenguprogramm (2021–2025), tuginedes väikeettevõtlusalgatuse „Small Business Act“ viimatisele hindamisele.
            
            
               ·Suurendatakse Väikeste ja Keskmise Suurusega Ettevõtjate Arengu Organisatsiooni suutlikkust VKEde toetusprogrammide rakendamisel.
            
            
               ·Hõlbustatakse Moldova Vabariigi osalemist uues ühtse turu, konkurentsivõime ja ettevõtete programmis (mis on ettevõtete konkurentsivõime ning väikeste ja keskmise suurusega ettevõtjate programmi osa, sealhulgas Euroopa ettevõtlusvõrgustiku ja programmi „Erasmus noortele ettevõtjatele“ järelmeetmed).
            
            
               ·Tugevdatakse ettevõtete ühenduste (sh valdkondlike ühenduste) rolli, et parandada avaliku ja erasektori dialoogi.
            
            
               ·Tehakse koostööd, muu hulgas rahvusvaheliste finantsasutustega, et parandada veelgi VKEde juurdepääsu rahastamisele.
            
            
               ·Tugevdatakse ettevõtluse arendamise teenuste osutajaid.
            
            
               ·Edendatakse VKEde keskkonnahoidlikke tavasid ressursitõhususe ja kestliku majandusega seotud tööprotsessides. 
            
         
         
            
               ·Luuakse stiimuleid töötada välja selliseid programme ja vahendeid, mille eesmärk on suurendada VKEde konkurentsivõimet, järgides aruka spetsialiseerumise riiklikku ja piirkondliku arendamise lähenemisviisi.
            
            
               ·Hõlbustatakse tehnosiiret ning suurendatakse VKEde teadmisi, suutlikkust ja valmisolekut uuendusi rakendada. 
            
            
               ·Toetatakse erasektori digipööret, suurendades digikirjaoskust ning luues automaatika ja tehisintellekti kasutamise stiimuleid.
            
            
               ·Tehakse sotsiaalne ettevõtlus Moldova VKEdele kättesaadavaks ärivõimaluseks, eelkõige maapiirkondades, et vähendada sotsiaalset ebavõrdsust, luua töökohti ja hõlbustada ebasoodsas olukorras olevate rühmade juurdepääsu majanduslikele võimalustele.
            
            
               ·Tehakse Moldova Vabariigiga koostööd ja toetatakse teda tulemuslike tõenduspõhiste meetmete võtmisel, et aidata Moldova VKEsid ja töötajaid COVID-19 pandeemia ajal ja COVID-19-järgses taastumises.
            
            
            
               13.Põllumajandus ja maaelu areng
            
            
               Lepinguosalised teevad koostööd poliitika ja õigusaktide ühtlustamisel ELi ühise põllumajanduspoliitikaga (ÜPP), eelkõige järgmist koostööd.
            
            
               ·Edendatakse põllumajanduse ajakohastamist, arendatakse lisandväärtuse ja ekspordipotentsiaaliga sektoreid, tagades samal ajal teadmiste edasiandmise põllumajandustootjatele.
            
            
               ·Tagatakse loodusvarade kestlik majandamine, eelkõige kaitstakse pinnast erosiooni eest, ning toetatakse mahepõllumajandust ja rakendatakse kliimameetmeid.
            
            
               ·Vähendatakse põllumajandussektori haavatavust kliimaohtude suhtes.
            
            
               ·Parandatakse maapiirkondades elukvaliteeti, sealhulgas mitmekesistades maapiirkondade majandustegevust ja arendades maaturismi.
            
            
               ·Jätkatakse LEADERi lähenemisviisi rakendamist ja laiendatakse koostööd kohalike algatusrühmadega. Lõimitakse see riiklikusse maaelu arengu poliitikasse.
            
            
               ·Arendatakse, edendatakse ja rakendatakse valdkondlikke programme põllumajanduse allsektorites.
            
            
               ·Arendatakse keskvalitsuse ja kohalike omavalitsuste suutlikkust maaelu arengu poliitika valdkonnas. 
            
            
               ·Suurendatakse põllumajandusturu sekkumis- ja makseasutuse suutlikkust tagada välja makstud riigiabi läbipaistvus, tõhusus ja prognoositavus. 
            
            
               ·Töötatakse välja ja rakendatakse programm NARDS 2020+.
            
            
            
               14.Kalandus- ja merenduspoliitika
            
            
               Lepinguosalised teevad koostööd järgmiste eesmärkide saavutamiseks.
            
         
         
            
               3–4 aasta jooksul
            
            
               ·Edendada lõimitud lähenemisviisi vee-, mere- ja merendusküsimustes, luues ministeeriumidevahelise merendusküsimuste koordineerimismehhanismi, mis koosneb asjaomastest ministeeriumidest ja teenistustest, et juhtida Musta mere ühise merenduskava ja ELi Doonau piirkonna strateegia rakendamist, ning luua nende vahel asjakohane sünergia.
            
            
               ·Aidata aktiivselt kaasa Musta mere ühise merenduskava rakendamisele, toetada pangalaenukõlblike projektide väljaselgitamist ja osaleda juhtrühma korrapärastel kohtumistel.
            
            
               ·Tõhustada kahe- ja mitmepoolset koostööd ning toetada Vahemere üldises kalanduskomisjonis (GFCM) tehtavat tööd, et edendada kalapüügi jätkusuutlikkust ning täita kalanduse ja vesiviljelusega seotud rahvusvahelisi kohustusi. 
            
            
               ·Toetada 2018. aastal Sofias toiminud ministrite konverentsi deklaratsiooni (Musta mere kalapüügi jätkusuutlikkuse ja vesiviljeluse kestliku arengu kohta) ning GFCMi uue 2030. aasta strateegia rakendamist.
            
            
               ·Tõhustada tehnilist ja teaduslikku koostööd GFCMi vesiviljelusfoorumites, eelkõige Musta mere vesiviljeluskeskustes, et edendada vesiviljeluse kestlikku arengut.
            
            
               ·Tagada, et ebaseadusliku, teatamata ja reguleerimata kalapüügiga tegelevate laevade nimekirja kantud laevu ei registreerita piirkondlikes kalandusorganisatsioonides Moldova Vabariigi riiklikus laevaregistris.
            
            
               ·Tagada, et kalalaevadena käsitatakse kõiki laevu, mis tegelevad kalapüügi ja sellega seotud tegevustega, sealhulgas kala püüdmine, töötlemine, tarnimine või transportimine, ning et neid ei registreerita enam Moldova Vabariigi lipu all. Moldova siseriiklikes õigusaktides sätestatud mõiste „kalalaev“ peaks olema kooskõlas rahvusvaheliste kalandusalaste õigusaktidega.
            
            
               ·Teha ebaseadusliku, teatamata ja reguleerimata kalapüügi vastu võitlemiseks aktiivset koostööd. 
            
            
               7 aasta jooksul
            
            
               ·Edendada vesiviljelusressursside kestlikku majandamist ja vesiviljelust käsitlevate andmete kogumist.
            
            
               ·Parandada turgude tõhusust turustusnormide ja kalandustoodete jälgitavuse abil.
            
            
               ·Jätkata Musta mere ühise merenduskava ja selle muudatuste rakendamist konkreetsete projektide ja kestliku sinise majanduse alaste poliitiliste kohustuste kaudu nii riiklikul kui ka piirkondlikul tasandil.
            
            
            
               15.Energeetika
            
            
               Lepinguosalised jätkavad tihedat koostööd, et suurendada Moldova energiajulgeolekut ka energiatõhususe suurendamise ning energiakandjate tarneteede ja -allikate mitmekesistamise kaudu. Ühine eesmärk on jätkuvalt Moldova Vabariigis konkurentsivõimelise ja läbipaistva energiaturu loomine ja selle ühendamine ELi energiaturuga, ühtlustades seda järk-järgult ELi energiaõigusega. Moldova Vabariik seab esikohale taastuvenergia ja energiatõhususe kui aluse puhtale ja keskkonnahoidlikule energiale üleminekule kooskõlas ELi eesmärgiga saavutada 2050. aastaks kliimaneutraalsus. Lepinguosalised teevad koostööd, et saavutada eelkõige järgmised eesmärgid.
            
            
               Energiajulgeolek 
            
            
               ·Suurendada energiajulgeolekut, mitmekesistades energiakandjate tarnekanaleid ja -allikaid, näiteks täiustades kohalikke taastuvaid energiaallikaid, ning viia lõpule energiaühendused ELiga ja neid tugevdada. Eelkõige:
            
            
               –hõlbustada hiljuti valminud Ungheni-Chișinău torujuhtme täiel määral kasutamist gaasiturul, tagades esmaste ja teiseste õigusaktide asjaomaste sätete, sealhulgas gaasivõrgueeskirjade nõuetekohase kohaldamise, et võimaldada konkurentsitingimuste kohaseid lisatarneid ja suuremat ühendatust ELiga, 
            
            
               –viia lõpule ühendamine Rumeenia elektrisüsteemiga, et mitmekesistada Moldova Vabariigi elektrivarustust.
            
         
         
            
               
                  3–4 aasta jooksul
               
            
            
               Energiaturgude lõimimine
            
            
               ·Jätkata Moldova Vabariigi energiaturu lõimimist ELi energiaturuga.
            
            
               ·Ühtlustada Moldova Vabariigi energiaalaseid õigusakte järk-järgult üha rohkem ELi õigusaktidega vastavalt assotsieerimislepingu (muudetud) VIII lisale ja energiaühenduse lepingust tulenevatele rahvusvahelistele kohustustele. 
            
            
               ·Rakendada täielikult kolmas energiapakett. Viia seega elektri- ja gaasisektoris võimalikult kiiresti lõpule eraldamine kooskõlas energiaühenduse lepingust tulenevate kohustustega ja tihedas koostöös energiaühenduse sekretariaadiga, et edendada turu liberaliseerimist ning tagada kolmandate isikute tegelik juurdepääs, turu avamine ja riikliku reguleeriva asutuse sõltumatus ja aruandekohustus, selleks et regulatiivne keskkond oleks läbipaistev ja stabiilne.
            
            
               ·Suurendada läbipaistvust elektrienergiasektoris, et luua ligitõmbav ja stabiilne investeerimiskliima, tegeldes institutsiooniliste, õiguslike, maksu- ja muude tingimustega. 
            
            
               Energiatõhusus, taastuvenergia – üleminek puhtale energiale
            
            
               ·Parandada energiatõhusust üldiselt, kuid eelkõige ehitussektoris. 
            
            
               ·Suurendada taastuvate energiaallikate osakaalu energiasektoris, tagades samal ajal, et energiavarustus jääb tarbijatele ja ettevõtjatele turvaliseks ja taskukohaseks. Selleks on oluline energiaturg täielikult lõimida, ühendada ja järk-järgult digitaliseerida.
            
            
               ·Töötada taastuvenergiakasutuse edendamise seaduse alusel välja toetuskavad, halduseeskirjad ja muud meetmed, et edendada taastuvenergia laialdasemat kasutamist, tagades samal ajal, et energiavarustus jääb tarbijatele ja ettevõtjatele turvaliseks ja taskukohaseks.
            
            
               ·Luua soodne ja stabiilne turupõhine investeerimisraamistik taastuvenergiasse investeerimise suurendamiseks, kasutades ELi parimaid tavasid.
            
            
               ·Tagada süsinikuheite vähendamine võimalikult väikeste kuludega, toetudes taastuvate energiaallikate, energiatõhususe ja muude kestlike lahenduste arukale lõimimisele kõigis sektorites.
            
            
               Tuumaohutus
            
            
               
                  7 aasta jooksul
               
            
            
               ·Teha Moldova Vabariigis koostööd radioaktiivsete jäätmete ohutu käitlemise valdkonnas, toetades radioaktiivsete jäätmete käitlemise 2017. aasta riikliku strateegia rakendamist.
            
            
            
            
               16.Transport
            
            
               Lepinguosalised teevad koostööd, et tagada assotsieerimislepingu lisades nimetatud ELi õigusaktide edasine rakendamine ning toetada Moldova Vabariiki, keskendudes transpordiühendustele, liiklusohutusele ja jätkusuutlikele transpordisüsteemidele. See koostöö hõlmab järgmist.
            
            
               Transpordiühendused
            
         
         
            
               ·Rakendatakse ELi ja Moldova Vabariigi ühise lennunduspiirkonna lepingu sätteid, mis võivad edendada turismi ja seeläbi riigi majandusarengut. 
            
            
               ·Moldova Vabariigiga tehakse koostööd uue riikliku transporti (liikuvust) käsitleva poliitikadokumendi, sealhulgas riikliku merenduspoliitika dokumendi väljatöötamisel ja rakendamisel.
            
            
               ·Muudetakse ohutuse, turvalisuse ja merekeskkonna normid rangemaks, mille tulemusel paraneksid Moldova Vabariigi tulemused lipuriigina kooskõlas sadamariigi kontrolli käsitleva vastastikuse mõistmise Pariisi memorandumiga.
            
            
               ·Moldova Vabariigiga tehakse koostööd siseveetranspordi sektori reformimisel, sealhulgas suutlikkuse ja institutsioonide arendamise kaudu.
            
            
               ·Rakendatakse taristuprojekte, mis on esitatud üleeuroopalise transpordivõrgu (TEN-T) põhivõrgu laiendamise ettepanekutes ja lisatud komisjoni 2019. aasta jaanuari TEN-T soovituslikku investeerimiskavva. Tegevuskavas kindlaks määratud esmatähtsate projektide rakendamine peaks viima esialgse TEN-T põhivõrgu valmimiseni 2030. aastaks, mis tähendaks paremaid, tõhusamaid ja turvalisemaid transpordiühendusi ELi ja Moldova Vabariigi vahel. Kaalutakse Musta mere basseini ühendava rolli arendamist seoses transpordiühendustega.
            
            
               Liiklusohutus
            
            
               ·Parandatakse Moldova Vabariigi praegust liiklusohutusandmete kogumise süsteemi, töötades välja riikliku liiklusohutuse andmebaasi, mis võiks olla paremini vajadustele kohandatud liiklusohutuspoliitika alus (liiklusohutuspoliitika ja rakendamise kavandamise dokumendid). 
            
            
               Jätkusuutlikud transpordisüsteemid
            
            
               ·Korraldatakse ümber raudteesektor, et pakkuda konkurentsivõimelisi, usaldusväärseid ja ohutuid raudteeteenuseid, mis võiksid aidata suunata kaubaveo maanteedelt raudteele, aidates seega kaasa jätkusuutlikuma transpordisektori loomisele. 
            
            
               ·Parandatakse linnaliikuvust, pidades silmas transpordisektori süsinikuheite vähendamist, ja arendatakse tihedamat koostööd jätkusuutliku linnalise liikumiskeskkonna kavandamise valdkonnas. 
            
            
               ·Viiakse ühiselt ellu avalikkusele suunatud teadlikkuse suurendamise kampaaniaid linnaliikuvuse alternatiivsete viiside kohta, nagu jalgrattasõit ja ühistransport, et vähendada saastet ja ummikuid. 
            
            
               ·Toetatakse energiatõhusate sõidukite kasutuselevõttu, et vähendada saastet ja parandada transpordisektori keskkonnatoimet.
            
            
               ·ELi liikmesriigid kaaluvad maanteetranspordi turu järkjärgulise avamise võimalust lähtuvalt Moldova Vabariigi edusammudest vastavateemalise liidu õigustiku ülevõtmisel.
            
            
            
               17.Turism 
            
            
               Lepinguosalised teevad koostööd, et hoogustada konkurentsivõimelise ja kestliku turismi kui majanduskasvu ja tööhõivet soodustava sektori arengut.
            
            
            
               18.Piirkondlik areng
            
            
               Lepinguosalised teevad koostööd Moldova Vabariigi piirkondade arengu heaks, et saavutada majanduslik, sotsiaalne ja territoriaalne ühtekuuluvus ELiga. Erilist tähelepanu pööratakse piirkondade konkurentsivõime suurendamisele ja kestliku arengu hoogustamisele, erinevuste vähendamisele ja kodanike elukvaliteedi parandamisele, kasutades koostöövõimalusi ning keskendudes aruka spetsialiseerumise strateegia arendamisele ja rakendamisele, ELi makropiirkondlikule strateegiale Doonau piikonna heaks ning koostööle liikmesriikidega ELi rahvusvahelistes ja piiriülestes programmides.
            
            
               Lepinguosalised teevad koostööd järgmiste eesmärkide saavutamiseks.
            
         
         
            
               
                  3–4 aasta jooksul
                        
               
            
            
               ·Suurendada Moldova Vabariigi osalemist ELi Doonau piirkonna strateegias, et saada kasu strateegias osalevate ELi liikmesriikide piirkondadega kogemuste ja parimate tavade vahetamisest.
            
            
               ·Tekitada riiklikul, piirkondlikul ja kohalikul tasandil piisav suutlikkus osaleda kõikides piiriülese koostöö programmides.
            
            
               ·Osaleda ettevaatavalt 2021.–2027. aasta Interreg NEXTi piiriüleste koostööprogrammide (Rumeenia / Moldova Vabariik ja Musta mere vesikond) ja 2021.–2027. aasta Interregi Doonau programmi väljatöötamises, sealhulgas vajalike juhtimis- ja kontrollistruktuuride suutlikkuse suurendamises.
            
            
               ·Jätkata Euroopa naabruspoliitika rahastamisvahendi piiriülese koostöö programmide (2014–2020) ja tulevaste 2021.–2027. aasta piiriülese koostöö programmide (Rumeenia ja Moldova Vabariigi ühine tegevusprogramm ning Musta mere ühine tegevusprogramm) ning Doonau piirkonna riikide koostööprogrammi (Interreg V B) rakendamist.
            
            
               ·Jätkata tööd aruka spetsialiseerumise strateegiaga ja viia 2020. aastal lõpule ettevõtluse vaimus toimuv avastamisprotsess. Kohaldada aruka spetsialiseerumise strateegiat asjaomastes poliitikavaldkondades selleks, et teha otsuseid teadusuuringutesse ja innovatsiooni investeerimise kohta. Lisaks investeerida suutlikkuse suurendamisse ja strateegia juhtimisse, eelkõige ministeeriumidevahelise koordineerimismehhanismi ja usaldusväärse rakendusraamistiku loomise kaudu.
            
            
               
                  7 aasta jooksul
               
            
            
               ·Töötada välja uus poliitikadokument regionaalarengu kohta kogu riigi territooriumil, et toetada riigi kui terviku tasakaalustatumat majanduskasvu.
            
            
               ·Lepinguosalised teevad koostööd, et kasutada aruka spetsialiseerumise strateegia prioriteetide võimalusi selliste riiklike eesmärkide saavutamiseks, mis on sätestatud linnaarengu, ettevõtluse, inimkapitali, uute oskuste arendamise, innovatsiooni (ettevõtluse), teadus- ja arendustegevuse ning majandus- ja tööstusstrateegiate toetamise poliitikas, eesmärgiga lähendada seda Euroopa Liidu liikmesriikides kehtivale praktikale. Aruka spetsialiseerumise strateegia prioriteedid põhinevad tõenditel ja tulenevad osalusprotsessist, mida juhib asjaomane komisjoni talitus Teadusuuringute Ühiskeskus. Rakendada aruka spetsialiseerumise strateegia prioriteete asjaomastes poliitikavaldkondades, eelkõige riiklikus regionaalpoliitikas ja teadus- ja innovatsioonipoliitikas ning eelkõige naabruspoliitika, arengu- ja rahvusvahelise koostöö rahastamisvahendi (NDICI) instrumendi „Globaalne Euroopa“ vahendite kavandamisel. Jälgida strateegia rakendamist ja vaadata ettevõtluse vaimus toimuv avastamisprotsess korrapäraselt läbi. Teha aruka spetsialiseerumise strateegia prioriteetide osas koostööd asjaomaste ELi liikmesriikide ja idapartnerluse partneritega, et edendada kaubanduse ja riikidevaheliste väärtusahelate arendamist ja ajakohastamist. Ühineda aruka spetsialiseerumise strateegia platvormiga, et koondada ja süvendada kogemusi. 
            
            
               ·Lepinguosalised teevad koostööd, et luua tingimused põhitaristule, et suurendada erasektori investeeringuid majandusse ja arendada ettevõtlust piirkondlikul tasandil.
            
            
               ·Luua täielik juhtimisraamistik, millega tagatakse, et teadus- ja innovatsioonialaste investeerimisotsuste tegemine põhineks aruka spetsialiseerumise strateegial, et suurendada piirkondade ja kogu riigi innovatsioonipotentsiaali. Vaadata aruka spetsialiseerumise strateegia ja selle rakendamine korrapäraselt läbi. Ajakohastada strateegiat vähemalt iga viie aasta järel või varem, kui asjaolud seda nõuavad.
            
            
               ·Suurendada sidusrühmade ja kodanikuühiskonna osalemist otsustusprotsessides, kohaldades Euroopa partnerluse käitumisjuhendit ja tugevdades partnerlust kõigi osaliste vahel. 
            
            
               ·Suurendada regionaalarengu valdkonnas tegutsevate riiklike, piirkondlike ja kohalike asutuste institutsioonilist ja tegevussuutlikkust ning astuda sealhulgas samme tõhusa, mitmetasandilise juhtimise ja selge ülesannete jaotuse väljatöötamiseks.
            
            
            
               19.Elanikkonnakaitse
            
            
               Lepinguosalised teevad koostööd, et tugevdada ELi ja Moldova Vabariigi koostööd katastroofide ennetamisel, nendeks valmisolekul ja neile reageerimisel, et saavutada järgmised eesmärgid.
            
            
               Ennetamine 
            
            
               ·Tugevdada katastroofiohu juhtimises sellist lõimitud lähenemisviisi, kus arvestatakse mitme ohuga ja kuhu on kaasatud mitu sidusrühma.
            
            
               ·Parandada seoseid katastroofiohu vähendamise ning kliimamuutustele vastupanu võime ja kliimamuutustega kohanemise vahel.
            
            
               ·Tugevdada mitut ohtu ja mitut sektorit hõlmavaid prognoosimise ja varajase hoiatamise süsteeme ning katastroofiohust ja hädaolukorrast teavitamise mehhanisme.
            
         
         
            
               ·Suurendada arusaamist riskidest, edendades kahju ja kao kohta alusandmete kogumist ja jagamist.
            
            
            
            
               Valmisolek 
            
            
               ·Suurendada katastroofideks valmisolekut, et eksperditeadmiste ja parimate tavade vahetamise, koolituste, õppuste ja muude suutlikkuse suurendamise algatuste kaudu tõhusalt reageerida.
            
            
               ·Lähtuda suutlikkuse suurendamisel sellest, kus reageerimisvõimes on puudusi.
            
            
               ·Toetada varajase hoiatamise süsteemide tõhusat kasutamist.
            
            
               ·Parandada sidemeid teadus- ja operatiivtegevuse ringkondade vahel, aga ka otsustajatega, et vähendada lünki katastroofiohu juhtimise alases teadmuses ja tehnoloogias.
            
            
               ·Parandada elanikkonna teadlikkust katastroofiohust.
            
            
               Reageerimine 
            
            
               ·Tagada ööpäevaringne tõhus teavitamine, kaasa arvatud teabevahetus varajaste hoiatuste kohta ning suure ulatusega õnnetuste kohta, mis mõjutavad ELi ja Moldova Vabariiki või kolmandaid riike, kus üks või teine lepinguosaline osaleb katastroofidele reageerimises.
            
            
               ·Hõlbustada eelkõige liidu elanikkonnakaitse mehhanismi kaudu vastastikuse ja piirkondliku abi osutamist suurõnnetuste korral sõltuvalt vajadusest ja piisavate ressursside olemasolu korral.
            
            
               ·Edendada vastuvõtva riigi toetust käsitlevate õigusaktide rakendamist.
            
            
               ·Julgustada tõhusat institutsioonidevahelist koordineerimist ja valdkondadevahelisi sidemeid, et hõlbustada rahvusvahelise abi andmist katastroofidele reageerimise operatsioonidel.
            
            
               ·Suurendada veelgi võimet saada ja anda rahvusvahelist abi.
            
            
            
               20.Teadusuuringud ja innovatsioon
            
            
               Lepinguosalised teevad koostööd järgmiste eesmärkide saavutamiseks. 
            
            
               
                  3–4 aasta jooksul
               
            
            
               ·Rakendada Musta mere teadusuuringute ja innovatsiooni strateegilist kava, mis on Musta mere sünergia piirkondlik tegevuskava.
            
         
         
            
               ·Suurendada avaliku sektori teadus- ja innovatsiooniüksuste rahastamist riigieelarvest ning luua erasektori vahendite kaasamise stiimuleid.
            
            
               ·Viia läbi teadus- ja innovatsiooniseadustikus sätestatud teadus- ja innovatsiooniorganisatsioonide institutsiooniline hindamine, mille järel koondatakse ressursid kõnealuses valdkonnas edukalt tegutsevatesse organisatsioonidesse.
            
            
               ·Kasutada täielikult ära 2020.–2023. aasta riikliku teadusuuringute ja innovatsiooni programmi potentsiaal.
            
            
               ·Suurendada teadusringkondade ja teadusüksuste osalemist programmis „Euroopa horisont“.
            
            
               ·Kohaldada teadusprojektide ja suurte teadusalgatuste suhtes rahvusvahelisi hindamisstandardeid. Kaasata väliseksperte projektiettepanekute läbivaatamisse ja hindamisse.
            
            
            
               
                  7 aasta jooksul
               
            
            
               ·Rakendada Euroopa Liidu ja Moldova Vabariigi vahelist lepingut, milles käsitletakse Moldova Vabariigi osalust liidu teadusuuringute ja innovatsiooni raamprogrammis „Euroopa horisont“.
            
            
               ·Suurendada innovatsiooni abil Moldova majanduse konkurentsivõimet. Toetada ettevõtjate tegevust ja üleminekut kulupõhiselt konkurentsivõimelt innovatsioonipõhisele konkurentsivõimele.
            
            
               ·Suurendada riikliku teadus- ja innovatsioonisüsteemi rolli ja staatust arengu ja heaolu allikana, edendades teadusuuringute tipptaset Euroopa teadusruumi prioriteetide kontekstis.
            
            
               ·Arendada välja kõrgetasemelised teadusasutused, mis suudavad tegutseda piirkondlikul tasandil.
            
            
               ·Tagada vastastikuse kasu alusel tihe ja süsteemne koostöö Moldova Vabariigi teadusasutuste, teadus- ja akadeemilise keskkonna ning era- ja majanduskeskkonna vahel.
            
            
               ·Seada sisse koostöö otsustajate (keskvalitsusasutused ja kohalikud omavalitsused) ning teadusringkondade ja innovatsiooniasutuste vahel.
            
            
               ·Luua teadlaste kriitiline mass, et muuta teadusuuringute ja innovatsiooni valdkond majanduskasvu hoogustajaks, pöörates tähelepanu noorte kaasamisele teadustegevusse ning teadlaste kuvandi parandamisele ühiskonnas.
            
            
               ·Keskendada märkimisväärne osa teadus- ja innovatsioonitegevusest ühiskondlike probleemide lahendamisele, et arendada riikliku teadus- ja innovatsioonisüsteemi võimet teha kindlaks kohalikud ühiskonna vajadused, leida neile lahendused ning tegelda ka praeguste üleilmsete probleemidega.
            
            
            
               21.Kultuur, audiovisuaalpoliitika ja meedia
            
            
               Kultuur
            
            
               Lepinguosalised teevad koostööd järgmiste eesmärkide saavutamiseks.
            
            
               ·Parandada 2005. aasta UNESCO kultuuri väljendusvormide mitmekesisuse kaitse ja edendamise konventsiooni rakendamist.
            
         
         
            
               ·Teha koostööd Moldova Vabariigi kaasava kultuuripoliitika arendamisel ning kultuuri- ja looduspärandi säilitamisel ja väärtustamisel, et soodustada sotsiaal-majanduslikku arengut.
            
            
               ·Tugevdada Moldova Vabariigi kultuurisidemeid diasporaaga.
            
            
               ·Suurendada Moldova Vabariigi kultuuri- ja loomesektori osalejate osalemist kultuuri- ja audiovisuaalvaldkonna koostööprogrammides, eelkõige programmis „Loov Euroopa“.
            
            
               Audiovisuaalpoliitika ja meedia
            
            
               ·Võtta vastu Moldova Vabariigi audiovisuaalmeedia teenuste seadustikku käsitlevad teisesed õigusaktid ning tagada nende täielik ja tõhus rakendamine.
            
            
               ·Tagada reklaamisektoris tõhus ja aus konkurents. 
            
            
               ·Tagada Moldova Vabariigi audiovisuaalmeedia teenuste seadustiku tõhus rakendamine, et ELi parimaid tavasid järgides tegelda meediaomandi koondumisega. 
            
            
               ·Anda audiovisuaalnõukogule vastastikune eksperdihinnang.
            
            
               ·Tagada täielikult läbipaistvad ja kaasavad protsessid audiovisuaalvaldkonna õigusaktide muutmisel, sealhulgas Euroopa normide ülevõtmisel. 
            
            
               ·Tagada pidev dialoog audiovisuaalpoliitika ning kohaldatavate rahvusvaheliste standardite üle. 
            
            
               ·Teha koostööd vihakõne, rassismi ja ksenofoobia vastu võitlemisel audiovisuaal- ja meedia valdkonnas. 
            
            
               ·Viia ellu digitaliseerimine.
            
            
            
               22.Avalikkuse teadlikkuse suurendamine ja nähtavus
            
            
               Lepinguosalised teevad koostööd järgmiste eesmärkide saavutamiseks.
            
            
               ·Anda põhjendatud ja sihitatud teavet ELi ja Moldova Vabariigi assotsieerimislepingu võimaluste ja käegakatsutavate eeliste kohta, keskendudes põhjalikule ja laiaulatuslikule vabakaubanduspiirkonnale. 
            
            
               ·Tagada kõikide ELi projektide ja programmide piisav nähtavus ning näidata, milline on nende mõju, tehes selleks tihedat kostööd meediaväljaannete, kodanikuühiskonna ning äriringkondadega kohalikul, piirkondlikul ja riiklikul tasandil.
            
            
               ·Korraldada teavituskampaaniaid, mille eesmärk on suurendada ja säilitada ühiskondlikku nõudlust assotsieerimislepingul põhineva ümberkujundava reformikava järele.
            
            
               ·Tugevdada strateegilise kommunikatsiooni alast koostööd, et tugevdada riigi ja ühiskonna vastupidavust desinformatsiooni suhtes. Eelkõige toetada institutsioonilise suutlikkuse suurendamist, et võidelda väärinfo ja desinformatsiooni negatiivse mõjuga, eriti kui seda esineb veebis ja kui seda võimendatakse tehisintellekti abil selleks, et petta laia avalikkust ja kui see kujutab endast suurt ohtu demokraatlikele poliitilistele ja poliitikakujundamisprotsessidele, kodanike tervisele, julgeolekule ja keskkonnale ning vähendab usaldust avalike institutsioonide vastu.
            
            
               ·Laiendada ja mitmekesistada praktilise koostöö raamistikku, et kaasata kodanikuühiskond ja muud asjaomased osalejad ja institutsioonid.
            
         
         
            
            
               V. Kaubandus ja kaubandusega seotud küsimused (põhjalik ja laiaulatuslik vabakaubandusleping)
            
            
               Lepinguosalised jätkavad lõimimise süvendamist assotsieerimislepingu ning põhjaliku ja laiaulatusliku vabakaubanduspiirkonna alusel. Assotsieerimislepingu ning selle juurde kuuluva põhjaliku ja laiaulatusliku vabakaubanduspiirkonna tõhus rakendamine, mis on seotud õigusnormide lähendamise laiema protsessi ja sellega seotud vajalike reformidega, aitab luua tingimused tõhustatud majandus- ja kaubandussuheteks ELiga, mis viib edasise järkjärgulise majandusintegratsioonini Euroopa Liidu siseturul, nagu on ette nähtud assotsieerimislepingus. Eelkõige liiguvad lepinguosalised edasi assotsieerimislepingu V jaotise „Kaubandus ja kaubandusküsimused“ ja selle lisade rakendamisega sellisel kujul, nagu neid on korrapäraselt ajakohastatud, et võtta arvesse uusimat ELi õigustikku, ja nagu neid on assotsieerimislepingu artikliga 147 ette nähtud kolmanda aasta läbivaatamise raames (mis viidi lõpule 2020. aasta jaanuaris
                  6
               ) muudetud. 
            
            
               Lepinguosalised tunnistavad, et põhjalik ja laiaulatuslik vabakaubanduspiirkond on kasulik vahend kahe poole kaubandussuhete tugevdamisel, mida näitab see, et Moldova kaubavahetus ELiga on märgatavalt suurenenud, moodustades 2020. aastal Moldova Vabariigi kogukaubandusest 53 %, ning teevad tööd selle nimel, et kaubavooge tänu suuremale õiguslikule ja regulatiivsele vastavusele veelgi enam kinnistada.
            
            
               Lepinguosalised on teadlikud, et kõnealuse piirkonna täit potentsiaali ei ole veel saavutatud, eelkõige seoses turule juurdepääsu andmisega. Seetõttu on esmatähtis Moldova Vabariigi poolt ELi turule eksporditavate loomsete saaduste kategooriate laiendamine, alustades kodulinnulihast ja B-klassi munadest. 
            
            
               Moldova poolel toimub turule pääsu liberaliseerimine teatavate toodete puhul kooskõlas assotsieerimislepingu XV-D lisaga järk-järgult kuni 2024. aastani. Lepinguosalised teevad korrapärast koostööd, sealhulgas ELi ja Moldova assotsieerimislepingu alusel loodud kahepoolsete struktuuride kaudu ning mitmepoolsete raamistike raames, ning vahetavad teavet kõigi assotsieerimislepingu (sealhulgas põhjaliku ja laiaulatusliku vabakaubanduspiirkonna) rakendamisega seotud aspektide kohta, kaasa arvatud statistika, tariifikvootide kasutamine ja dumpinguvastastest meetmetest kõrvalehoidmise vältimise mehhanismi tõhus kohaldamine. Sellega seoses ning osana assotsieerimislepingu kohaselt lubatud turule pääsu täiendavast liberaliseerimisest väljendavad lepinguosalised heameelt kaubanduskoosseisus kokkutulnud ELi ja Moldova assotsiatsioonikomitee otsuse üle suurendada teatavate põllumajandustoodete tariifikvoote ja dumpinguvastastest meetmetest kõrvalehoidmise piirmäärasid.
            
            
               Õigusnormide ühtlustamisel teevad lepinguosalised koostööd, et saavutada lähenemine ELi õigusaktidele ja rahvusvahelistele parimatele tavadele, nagu on osutatud assotsieerimislepingu (sealhulgas põhjalik ja laiaulatuslik vabakaubanduspiirkond) V jaotise asjaomastes peatükkides ja lisades. Moldova Vabariik jätkab esmajärjekorras riikliku institutsioonilise raamistiku tugevdamist, et tagada igas asjaomases valdkonnas vastu võetud uute õigusaktide sõltumatu rakendamine, täitmine ja järelevalve. 
            
            
               Moldova Vabariik hoiab ELi korrapäraselt õigusaktide ühtlustamise seisuga kursis spetsialiseerunud allkomiteede kaudu ja iga-aastase kaubanduskoosseisus kokkutulnud assotsiatsioonikomitee raames. Need assotsieerimislepinguga loodud organid jälgivad ja hindavad korrapäraselt igas asjaomases valdkonnas tehtud konkreetseid edusamme, võttes aluseks assotsieerimislepingu asjaomastes peatükkides ja lisades ette nähtud rakendamise ajakavad. Vajaduse korral ja mõlema lepinguosalise nõusolekul pakub EL abi ja eksperditeadmisi, et aidata Moldova ametiasutusi selles protsessis. 
            
            
               Esmatähtsaks peetakse tööd järgmistes kaubandusküsimustes, mis sisalduvad assotsieerimislepingu V jaotise asjakohastes peatükkides. 
            
            
               ·Tehnilised normid, standardimine ja sellega seotud taristu
            
            
               Lepinguosalised teevad koostööd, et saavutada vastavus ELi tehnilistele normidele, standardimise, metroloogia, akrediteerimise ja vastavushindamise menetlustele ja turujärelevalvesüsteemile kooskõlas 3. peatükis ja asjaomastes lisades esitatud tähtaegade ja nõuetega. Lepinguosalised teevad koostööd, et hinnata puudusi Moldova ametiasutuste ja asjaomaste avaliku sektori asutuste suutlikkuses ekspordile orienteeritud sektorites.
            
            
               ·Sanitaar- ja fütosanitaarmeetmed
            
            
               Lepinguosalised teevad koostööd, et viia toidu ja sööda suhtes kehtivad sanitaar- ja fütosanitaarnormid ning taimetervist, loomatervist ja loomade heaolu käsitlevad Moldova Vabariigi õigusaktid ja tavad paremini vastavusse asjaomaste ELi õigusaktide ja tavadega, järgides 4. peatükis ja asjaomastes lisades esitatud tähtaegu ja nõudeid. Riiklik toiduohutusamet peaks tagama nende sätete nõuetekohase järgimise ja rakendamise. Moldova toodetele, eelkõige kodulinnulihale ja B-klassi munadele liitu eksportimise loa saamise protsess on pooleli, kuigi selles on tehtud suuri edusamme ja see on viinud piimatoodete turulepääsuni 2021. aastal. Lisaks tunnistavad lepinguosalised, et on saavutatud konkreetseid tulemusi, mis hõlbustavad põllumajandustoodete ja toiduainete kaubandust, millest saavad kasu tarbijad ja tööstusharud mõlemal pool piiri, ning võtavad kohustuse jätkata selle nimel koostöö tegemist.
            
            
               Lepinguosalised teevad muu hulgas järgmist koostööd.
            
            
               3–4 aasta jooksul 
            
            
               ·Jätkatakse õigusaktide rakendamiseks vajaliku taristu täiustamist ja sellega seotud suutlikkuse suurendamist vastavalt ELi nõuetele, eriti loomatervise, taimetervise, toiduohutuslaborite ja piirikontrollipunktide valdkonnas.
            
            
               ·Laiendatakse kõigi ametlike kontrollidega seotud laborite akrediteeritud meetodite valikut, et täita sanitaar- ja fütosanitaarnõudeid, kui loomse päritoluga toiduaineid eksporditakse Moldova Vabariigist ELi.
            
            
               ·Töötatakse välja ja võetakse kasutusele riiklik toidu- ja söödaalane kiirhoiatussüsteem ning ühendatakse see ELi süsteemiga.
            
            
               ·Moldova Vabariigis rakendatakse ELi turule ette nähtud veini ja alkohoolsete jookide puhul Euroopa sertifitseerimis- ja kontrollisüsteemi.
            
            
               7 aasta jooksul
            
         
         
            
               ·Toetatakse riikliku toiduohutusameti jõupingutusi akrediteerimisel vastavalt ISO standardile 17020 „Vastavushindamine. Eri liiki kontrolliasutuste töönõuded“.
            
            
               ·Tolli ja kaubanduse lihtsustamine
            
            
               Lepinguosalised teevad koostööd, et viia Moldova Vabariigi õigusaktid vastavusse ELi õiguse, ELi tolli suutlikkuse mõõtmise metoodika (Customs Blueprints) ja rahvusvaheliste standarditega, järgides 5. peatükis ja asjakohastes lisades esitatud tähtaegu ja nõudeid. Moldova Vabariik rakendab lähiajal 2021. aasta tolliseadustiku ja selle rakendusaktid kooskõlas liidu tolliseadustikuga ja muude ELi ja Moldova Vabariigi assotsieerimislepingu XXVI lisas loetletud õigusaktidega ning töötab selle nimel, et ühineda ühistransiidiprotseduuri konventsiooniga (praegu ainult vaatleja staatus). Keskpikas perspektiivis viiakse lõpule ka protsess, millega tagatakse volitatud ettevõtjate vastastikune tunnustamine.
            
            
               ·Päritolureeglid
            
            
               Lepinguosalised teevad koostööd, et rakendada läbivaadatud Euroopa – Vahemere piirkonna konventsiooni uusi sätteid, eelkõige päritolutõendite (väljastamine ja kontrollimine, päritolureeglite järgimine) ja tollikoostöö valdkonnas, ning et viia riiklikud õigusaktid eespool nimetatuga vastavusse.
            
            
               ·Ettevõtete asutamine, teenusekaubandus ja e-kaubandus
            
            
               Lepinguosalised jätkavad dialoogi ettevõtete asutamise, teenuskaubanduse ja e-kaubanduse teemal vastavalt assotsieerimislepingu 6. peatükile ja asjakohastele lisadele. Nad täidavad selle peatükiga hõlmatud teenuste valdkonnas võetud kohustused asjaomastes lisades ettenähtud tähtaegade jooksul. 
            
            
               Lepinguosalised teevad koostööd, et toetada reforme, mille eesmärk on parandada valdkondlikku koostööd digimajanduse valdkonnas ja hõlbustada kahe poole vahelist e-kaubandust.
            
            
               ·Avalikud hanked
            
            
               Lepinguosalised teevad koostööd assotsieerimislepingu 8. peatüki ja sellega seotud lisade rakendamiseks. Esmatähtsaks peetakse institutsioonilise reformi, ühtlustamise ja turulepääsu esialgse ajakava (XXIX-B lisa) kõigis etappides ette nähtud seadusandlike muudatuste rakendamist ja täitmise tagamist. Kui EL kinnitab, et nimetatud kava mitmes etapis sätestatud tingimused on täidetud, võtab kaubanduskoosseisus kokkutulnud assotsieerimiskomitee vastu asjakohase ühisotsuse, millega antakse kavakohane täiendav vastastikune turulepääs.
            
            
               Lepinguosalised julgustavad Moldova valitsust jätkama õigusreformide rakendamist, et tagada süsteemi vastavus ELi ja rahvusvahelistele normidele, sealhulgas elektroonilise hankesüsteemi väljatöötamise ja kasutuselevõtu alal.
            
            
               Lepinguosalised jätkavad koostööd, et täiustada siseriiklikke õigusakte, mis käsitlevad õiguskaitsevahendeid ja kaebuste esitamist riigihankelepingute, valdkondlike lepingute, ehitustööde kontsessioonide ja teenuste kontsessioonide sõlmimisel.
            
            
               Lepinguosalised jätkavad koostööd riigihangetega seotud läbipaistvuse ja aruandekohustuse valdkonnas. 
            
            
               ·Intellektuaalomandi õigused
            
            
               Lepinguosalised teevad koostööd, et viia Moldova Vabariigi õigusaktid vastavusse liidu õiguse ja rahvusvaheliste standarditega, mis käsitlevad intellektuaalomandi õiguste, sh geograafiliste tähiste kaitset, vastavalt 9. peatükile. Moldova Vabariigi asjaomased riigiasutused tagavad nende sätete nõuetekohase järgimise ja rakendamise.
            
            
               ·Konkurents
            
            
               Lepinguosalised teevad koostööd 10. peatüki rakendamiseks. Koostöö käigus tuleb tegelda Moldova Vabariigi konkurentsiameti institutsioonilise raamistiku ja haldussuutlikkusega, muu hulgas tuginedes digiplatvormide ja digiturgude valdkonnas kehtivale ELi uuele konkurentsivahendile, et tagada asjakohaste konkurentsialaste õigusaktide tõhus rakendamine.
            
            
               ·Läbipaistvus
            
            
               Tagatakse vaba ja lihtne juurdepääs avalikule teabele, nagu on seadusega ette nähtud. Moldova Vabariik täidab läbipaistvusega seotud kohustusi kooskõlas 12. peatükiga, sealhulgas valitsuse otsuste avaldamisel ja üldkohaldatavate meetmete haldamisel.
            
            
               ·Kaubandus ja kestlik areng
            
         
         
            
               Lepinguosalised jätkavad dialoogi ja tööd assotsieerimislepingu 13. peatükis käsitletud teemadel. See hõlmab eelkõige teabevahetust tööstandardite arengu kohta, kõikidele peamistele rahvusvahelistele tööstandarditele vastava asjakohase tööinspektsioonisüsteemi loomist ning tööseadustiku rakendamist kooskõlas asjakohaste ILO standarditega
                  7
               . Sellega seoses on lühikese tähtajaga prioriteet tagada Moldova Vabariigis töötingimusi ning töötervishoidu ja tööohutust käsitlevate õigusaktide ja nõuete tõhus järelevalve ja kontroll kooskõlas ILO standardite ja ELi põhimõtetega (õiguslik raamistik ja suutlikkus) ning keskmise tähtajaga prioriteet tagada töötajate kaitse ja edendada inimväärset tööd. Jälgitakse ka selliste mitmepoolsete keskkonnalepingute rakendamist, millele kumbki pool on alla kirjutanud.
            
            
            
               ______________
            
            
            
         
         
            
                  
                     (1)
                  
                        ELT L 260, 30.8.2014, lk 4.
               
               
                  
                     (2)
                  *
                        St 10057/17.
               
               
                  
                     (3)
                  
                        Lisaks idapartnerluse mitmepoolsusele lisab ELi Musta mere sünergia algatus neile prioriteetidele tähendust tänu piirkondlikule koostööle, keskendudes eelkõige sinisele majandusele ja Musta mere ühisele merenduskavale. Musta mere sünergia algatusest saadavat kasu ja selle rakendamist tunnistas välisasjade nõukogu 2019. aasta juuni järeldustes ELi kaasamise kohta Musta mere piirkonna koostöösse.
               
               
                  
                     (4)
                  
                  
                     
                           Kooskõlas võrdõiguslikkuse andmete kogumise ja kasutamise parandamise suunistega, mille koostas 2018. aasta juulis mittediskrimineerimise, võrdõiguslikkuse ja mitmekesisuse kõrgetasemelise töörühma võrdõiguslikkuse alarühm ning mis on kättesaadavad aadressil 
                        
                           https://fra.europa.eu/sites/default/files/fra_uploads/ec-july-2018-guidelines-equality-data-collection.pdf
                        
                        .
                     
                  
               
               
                  
                     (5)
                  
                  
                     
                           Euroopa Nõukogu suuniste kohaselt tähendab naiste ja meeste tasakaalustatud osalemine seda, et ei naiste ega meeste esindatus poliitilises või avalikus elus ei tohiks üheski otsustusorganis langeda alla 40 % (ministrite komitee soovitus Rec(2003)3 liikmesriikidele naiste ja meeste tasakaalustatud osalemise kohta poliitilistes ja avalikes otsustes).
                     
                  
               
               
                  
                     (6)
                  
                  
                     
                           Kaubanduskoosseisus kokkutulnud ELi – Moldova Vabariigi assotsieerimiskomitee 23. jaanuari 2020. aasta otsus 1/2020, millega ajakohastatakse ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu XV lisa (Tollimaksude kaotamine)). 
                     
                  
               
               
                  
                     (7)
                  
                  
                     
                           Lepinguosalised arvestavad, et punktis I.11 esitatud ametiühingute õiguste ja tööõiguse põhireeglitega seotud prioriteedid ja punktis IV.9 „Tööhõive, sotsiaalpoliitika ja võrdsed võimalused“ esitatud prioriteedid on kaubanduse ja kestliku arengu peatüki rakendamise seisukohast äärmiselt olulised ning seetõttu tuleks nende käsitlemisel arvesse võtta assotsieerimislepingu vastavat osa.